“Навбаҳор”да йиғилиш ўтказилди. Жамоанинг стратегияси ўзгаради. Энди клубга Одил Аҳмедов ёрдам беради\n7 октябрь, 2020, 21:56\nТеглар:Суперлига | ЎзПФЛ | Навбаҳор | Одил Аҳмедов | Ўзбекистон МТЖ\nЭнди асосий эътибор ёшларга қаратилади\nНаманган вилояти ҳокими, вилоят футбол ассоциацияси президенти Шавкатжон Абдураззоқов “Марказий” ўйингоҳда клуб раҳбарияти, жамоа мураббийлар штаби ва футболчилари, жамоа мухлислари билан учрашди. Бу ҳақда клуб матбуот хизмати хабар берди.\nШавкатжон Абдураззоқов тадбир давомида вилоят ҳокими лавозимига тайинланганидан сўнг, бу “Навбаҳор” жамоаси билан илк учрашуви эканини таъкидлаб ўтди.\n– Гарчи таркиб бўйича Суперлиганинг унча-бунча жамоасидан қолишмасак, маҳоратли ва тажрибали футболчиларга эга бўлсак-да, “Навбаҳор” охирги 9 ўйиндан буён ғалаба қозона олмаяпти. Жорий мавсум бошида жамоанинг олдига Осиё Чемпионлар Лигаси йўлланмасини қўлга киритиш вазифаси қўйилганди. Бироқ жамоа кўп очко йўқотди.\nБиз “Навбаҳор”ни юксалтириш, жамоанинг совриндорлар сафидан жой олиши, ОЧЛ йўлланмасини қўлга киритиши учун кўп ҳаракат қилдик. Лекин бу кутилган самарани бермади. Энди “Навбаҳор”нинг стратегияси ўзгаради ва асосий эътибор ёшларга қаратилади.\nКеласи йилдан жамоа шарафини асосан маҳаллий ёшлар ҳимоя қилади. Биз наманганлик иқтидорли, ёш футболчиларни қўллаб-қувватлаймиз, инвестицияни маҳаллий ёш, иқтидорли футболчиларни етиштириб чиқариш учун йўналтирамиз.\nШунингдек, Наманганимизнинг фахри бўлган таниқли футболчи Одил Аҳмедов билан ҳамкорлик қиламиз. У жамоа учун қўлидан келганича ёрдам беришга тайёр.\nНамангандаги барча футбол мактаблари ва академиялари энди “Навбаҳор” тасарруфига ўтади. Ушбу таълим масканларидаги барча футболчилар, энг аввало, “Навбаҳор” билан шартнома имзолайди.\nШунингдек, мухлисларга ҳам шуни эслатмоқчиманки, мухлис регламент ва қоидаларга асосан мухлислик қилиши, жамоанинг ички ишларига умуман аралашмаслиги лозим. Бундан буён мухлислик қоидаларини бузганлар “қора рўйхат”га олинади ҳамда умуман стадионга киритилмайди.\nМен ҳам ёшлигимда футболга қатнаганман ҳамда футболни жуда яхши тушунаман. Футболчи ҳам инсон, айрим вазиятларда адашади. Шундай ҳолатларда ўйинчини ҳимоя қилиш ўрнига айрим мухлислар уни ҳақорат қилади. Бу эса футболчига салбий таъсир кўрсатади.\nАксинча, футболчини қўллаб-қувватлаш, сен энг яхши ўйинчисан, дея кўнглини кўтариш лозим. Шунда у янада руҳланиб, ўйини “очилади”, – деди Шавкатжон Абдураззоқов.\nШундан сўнг, “Навбаҳор” клуби раҳбариятида ўзгариш юз берганлиги эълон қилиниб, Отабек Саматов “Навбаҳор” ПФК вице-президенти сифатида таништирилди.\nАндрей Канчельскис "Навбаҳор" устидан ФИФАга арз қилди


Маънавий хазина – Сурхон тонги\nБош саҳифа / Маданият / Маънавий хазина\nАпрел 4, 2019\tМаданият Изоҳ қолдириш 754 Кўрилди\n“Алпомиш” достони ўзбек халқ оғзаки ижодининг гул-тожи сифатида аждодларимиз томонидан бизга қолдирилган бебаҳо бадиий мерос ҳисобланади.\nМанбаларда қайд этилишича, олтой, қозоқ, қорақалпоқ, ўғиз, бошқирд халқлари орасида ҳам “Алпомиш”нинг қирқ дан ортиқ варианти мавжуд. Аммо бадиий ва ғоявий баркамоллиги жиҳатидан улардан биронтаси ўзимизнинг қўнғирот талқини билан баҳс бойлаша олмайди.\n“Алпомиш” достони нафақат бизнинг заминимиздагина қадр-қиммат топган, балки бутун дунё халқларининг беқиёс меҳр-муҳаббатига сазовор бўлган.\nЮртимизнинг ҳар бир бахшиси “Алпомиш”ни куйлашни ўзи учун катта шараф деб билган. Бироқ замона зайли билан Фозил Йўлдош ўғлидан ёзиб олиниб, китоб ҳолида чоп этилган варианти кўпроқ машҳурдир.\n“Алпомиш”нинг оммалашуви ва янада сайқал топишида Сурхон воҳаси бахшиларининг ҳиссаси ғоятда катта. Қўлига дўмбира олган бахши борки, бу достонни ўзгача бир завқ-шавқ билан куйлайди. Уни қумқўрғонлик Зулхумор бахши ҳам суйиб-суйиб айтади.\nКейинги даврларда “Алпомиш”ни, айниқса, Чорша бахши, Хушбоқ бахши ҳамда ака-ука Қора ва Чори бахшилар зўр маҳорат билан куйлашди. Уларнинг ҳар бири асарнинг мукаммал ва пухта-пишиқ вариантини яратишга муваффақ бўлишган. Дарвоқе, Хушбоқ Мардонқул ўғлидан ёзиб олинган талқини “Ёзувчи” нашриёти томонидан чоп қилиниб, кенг жамоатчиликка тақдим этилди. Достоннинг Чорша бахши ва Қора бахши варианти ҳам қоғозга туширилган.\nСурхон бахшиларининг “Алпомиш”га бу қадар улкан меҳру муҳаббат билан қарашларининг ўзига хос сабаблари бор, албатта. Улар асарда куйланган воқеалар айнан шу диёрда бўлиб ўтганлигига ишонишади. Бунинг устига, достоннинг худди шу воҳада яратилганига сира шубҳа қилишмайди. Бунга кўплаб далил-исботлар келтирилади. Достонда тилга олинган аксарият жуғрофий жой ва уруғларнинг номлари, урф-одатлар ҳозир ҳам сақланиб қолган. Тили ғоят ҳамоҳанг.\nАлпомиш “Мени билсанг, қўнғиротларнинг оғаси, бошимда бор эди зардан жиғаси. Ёз бўлса, яйловим Аму ёқаси, Мен бўламан Бойсун-Қўнғирот тўраси,” деган. Бойчибор ва Кўкдўнан бир-биридан ўзиш учун талашган дашт Кўҳитангтоғ ва Амударё оралиғида ястаниб ётибди. Уни Таллашқон (талашган) дейишади.\nЧори бахши Кўҳитангтоғ этагидаги бир чўққини кўрсатиб, шундай деган: “Мана шу дўнгнинг отини Тиловтўпа дейдилар. Ана шу тўбага чиқиб, Ойбарчин Алпомишнинг оти Бойчиборга тилов қилган. “Қурайт-а, қурайт, тўрамнинг оти!” дея бўзлаган. Истасангиз, сизга Арпаликўл ва Чилбир чўлини кўрсатишади. Ҳовдаккўли… бор ва ҳозир ҳам айнан шундай номдадир. Кўпчилик Бобохон тоғини Боботоғ деб тасаввур қилади. Билағонларнинг айтишича, Кўкқамиш ва Кўктўқай Бойсуннинг Сариқамиш қишлоғида. Достонда “Қалдирғочнинг эри Бектемир тортувли қўнғиротнинг, Алпомиш қонжиғали қўнғиротнинг беги эди,” дейилган. Сурхондарёда қўнғиротнинг асосан шу уруғлари истиқомат қилишади. Эътибор берсангиз, достонда яна “Қалмоқ билан Бойсун ораси олти ойлик йўл. Ўртада тўқсон тоғ бор,” дейилган. Бу ерда ҳам гўё тоғли Бойсун назарда тутилгандек.\nХабарингиз бор, 1999 йилда “Алпомиш” достонининг 1000 йиллик тўйи нишонланганлиги муносабати билан вилоятда кўплаб хайрли ишлар амалга оширилган эди. Орадан қарийб 20 йилдан сўнг ушбу тадбирнинг давоми сифатида жорий йилнинг 5-10 апрель кунлари воҳамизда Халқаро бахшичилик санъати фестивалининг ўтаётганлиги қувончли, албатта.\n“Алпомиш” достонини сел-себар бўлиб куйлаётган Чорша бахшига қулоқ тутинг: “…Алқисса, ака-ука Бойбўри билан Бойсарининг мол-дунёдан, емак-ичмак, киймакдан кам-кўсти йўқ эди. Ҳамма нарса бор эди. Бироқ, уларнинг фарзанди йўқ эди. Бу дунёда қоладиган изи, зурриёди йўқ эди. Биров-ярим ўзини билмаган нокасларнинг таъналари юрак-бағрини эзиб эди. Кунларнинг бирида Бойбўри ёруғ, умидли туш кўрди. Таъбири не экан деб, кўп ўйларга ботди. Сўнг бир маслаҳат қилайин деб укаси Бойсарини чақиртирди. Ва деди:\nНеча баҳор, ёз, тирама, қиш кўрдим,\nОғир-енгил, машаққатли иш кўрдим,\nТоғ бағрида қўш қанотли қуш кўрдим,\nСаҳар вақти бир табаррук туш кўрдим,\nИшларимиз келармикан ўнгидан!\nЖала ёғса, сойлар тўлиб сел бўлди,\nТақир жойлар ҳалқа-ҳалқа кўл бўлди,\nКарвон юрса, бузуқ жойлар йўл бўлди,\nҚайга борсам, давра тўлиб, эл бўлди,\nИшларимиз келармикан ўнгидан!”\n“Алпомиш”да халқимизнинг олижаноб қалби уриб турибди. Бепоён ва беғубор хаёлот олами жилоланмоқда. Шавкатли ўтмишимиз, урф-одатларимиз, бой тилимиз ўз ифодасини топган. Аждодларимизнинг орзу-умидлари, қувонч-у шодликлари, қайғу ҳасратлари мужассам. Бас, шундай экан, у қаерда яратилган бўлишидан қатъий назар, она халқимизнинг, ҳатто бутун туркийларнинг бебаҳо хазинасидир.\n“Алпомиш”га ошно бўлган қалбларда мардлик, эзгулик, муҳаббат уруғлари ниш уражак.\nКейинги Қувват берсин Бойчиборнинг белига


4 март, 2021, 11:22\nТеглар:Жасурбек Жалолиддинов | Андижон\n"Бургутлар" таркибни ёш иқтидор эгаси билан кучайтиради.\nЁзги трансферлар даврида “Бунёдкор”дан Москванинг “Локомотив” клубига кўчиб ўтган иқтидорли ярим ҳимоячи Жасур Жалолиддинов фаолиятининг сўнгги бир неча ойларини жуда ҳам омадсиз ўтказди. Дастлаб, “темирйўлчилар” уни қайдномага киритмади, сўнгра “Тамбов”га ижарага берилди. У ерда ҳам ишлари юришмаган Жасур охир-оқибат яна Тошкентга қайтди.\nЯнги мавсумга тайёргарлик жараёнида уни “Бунёдкор” сафида шуғулланаётгани маълум бўлди. Шундан сўнг, унинг тез орада Европа клубларидан бирига ўтиши ҳақида ҳам хабарлар тарқалди. Лекин сўнгги маълумотларга кўра, Жалолиддинов янги мавсумни “Андижон” сафида ўтказади. “Бургутлар” футболчи билан келишувга эришган ва тез орада бу ҳақда расман эълон қилинади.


Пневмонияда қандай табиий маҳсулотлар ўпка фаолиятини яхшилайди? – Fikrat.uz\n15:10 / 12.07.2020 12.08.2020 151401 0\nМутахассисларнинг таъкидлашича, ҳар бир инсон умри давомида тахминан 3 йил шаммоллаш ва турли респиратор хасталиклар билан оғрийди. Ёки бўлмаса, бу каби хасталиклар болаларни ҳар йили 10 маротаба, катталарни эса 5 марта безовта қилар экан. Бундан кўринадики, саломатлигимиз мустаҳкам бўлиши учун шамоллашга қарши курашиш, унга чалинмаслик йўлларини излаш жуда муҳим.\nҚолаверса, барчамизга маълумки, бугунги кунда бутун дунёда коронавирус балоси ва унинг ваҳимаси кириб бормаган давлат қолмади, ҳисоб. Энг ёмони, бу хасталик айнан ўпка фаолиятига қаттиқ зарба бериши, кўпгина ҳолатларда беморда пневмония ҳолати кузатилиши, баъзида эса воқеалар ўлим билан якун топиши, инсониятни жиддий ташвишга солмоқда. Шу боис шифокорлар ўпка фаолиятини яхшилаш, оғир респиратор асоратлар (бронхит, пневмония) ривожланиши мумкин бўлган ҳолатларнинг олдини олишда барчани эътиборли бўлишга чақирмоқда.\nКасаллик қандай юзага келади?\nТаъкидлаш лозимки, пневмония — ўпка яллиғланиши, ўпканинг инфекцион касаллиги, мустақил касаллик ёки бошқа касалликларнинг асорати ҳисобланади. Зотилжамни турли бактериялар (пневмококк, стрептококк, стафилококклар) ва вируслар қўзғатади. Касалликнинг юзага келиши ва ривожланишига одамнинг қаттиқ совуқ қотиши, ўта жисмоний ва руҳий толиқиши, организмнинг ички заҳарланиши — интоксикация ҳамда организмнинг касалликка қарши курашиш қобилиятини сусайтирувчи бошқа омиллар сабаб бўлади. Натижада юқори нафас йўлларига микроблар ўткир ва сурункали, жойига қараб чегараланган соҳалардаги ёки пневмония (ўпканинг бутун бир бўлаги зарарланади) ва ўчоқли бронхопневмония фарқ қилинади.\nСульфаниламид препаратлари ва антибиотиклар кашф этилгунча пневмония (айниқса болалар ва кексаларда) оғир ўтиб, кўпинча ўлимга олиб келар эди. Замонавий даволаш усуллари қўлланила бошлагач, касаллик узоққа чўзилмай, бемор тез тузаладиган бўлди.\nБироқ бугунги кунда коронавирус касаллиги туфайли кузатилаётган пневмония ҳолатини даволаш шифокорларга анчайин қийинчилик туғдирмоқда. Боиси айни пайтга келиб, дунёда бу хасталикни даволовчи аниқ дори воситаси ишлаб чиқилгани йўқ. Касалликнинг олдини олишга хизмат қилувчи ваксина эса ҳали тайёр бўлмаган.\nПневмонияда қандай даволаш усуллари яхши самара беради?\nОдатда пневмонияда антибиотиклардан тўғри фойдаланишнинг аҳамияти катта. Салқин, тоза ҳаво уйқуни ва нафас олишни яхшилайди, шунинг учун бемор ётган хонани тез-тез шамоллатиб туриш муҳим. Ичимлик (чой, мева суви), суюқ овқат (шўрва, илитилган тухум, ширгуруч, сут, сариёғ, қатиқ, кефир, кисель) тез-тез бериб турилади. Бемор терлаганда қуруқ сочиқ, ароқ ёки тенг баравар сув қўшилган одеколон билан артилади. Қолаверса, ичи юришишига, сийдиги келишига қараб туриш зарур.\nАгар вазият ёмонлашса ёки юрак-томир системаси яхши ишламаганда унинг фаолиятини кучайтирувчи дорилар буюрилади, бемор кислороддан нафас олдирилади. Шунингдек, беморнинг орқасига горчичник қўйилади, юрак-томир фаолиятини яхшиловчи ва балғам кўчирувчи дорилар тавсия этилади. Энг муҳими, касалликнинг олдини олиш учун, асосан, организмнинг умумий ҳолатини яхшилашга (чиниқиш, бадан тарбия), ёмон одатлар(чекиш, спиртли ичимликлар ичиш)ни тарк этишга, инфекция манбаларини йўқотишга ва турмуш шароитини яхшилашга қаратилмоғи лозим.\nЕр қалампири (хрен) коронавирусни даволайдими?\nЯқинда ижтимоий тармоқларда коронавирусга чалиниб, ерқалампир (хрен) ўсимлигидан даво топганлар ҳақида бир қанча хабарлар тарқалди. Мутахассис сифатида шуни айтишим мумкинки, дарҳақиқат, ушбу ўсимлик шифобахш ҳисобланади. Айниқса, ер қалампирининг хом ҳолида унинг таркибидаги фаол компонентлар антисептик хусусиятга эга бўлади. Шунингдек, бу маҳсулотда 16 фоиз углеводлар, 3 фоиз азот моддаси, бироз ёғлар мавжуд.\nЯна унинг таркибида калий, кальций, натрий, олтингугурт, фосфор, темир моддаси ва бошқа шу каби минерал моддалар ҳамда фитонцид(табиий антибиотик)лар, хантал мойи, шакар, крахмал, қатрон, углеводлар, клетчатка (дағал толали модда), В гуруҳ витаминлари, РР дармондориси мўл. Ўсимликнинг янги узилган баргларида каротин моддаси кўп бўлади. Бу шифобахш ўсимликдан тайёрланган табиий дори воситалари яна плеврит (ўпка пардасининг яллиғланиши), миозит (мушаклар оғриганда) ҳамда бронхит (бронхлар яллиғланганда) ва қовуқда тош бўлса тавсия этилади.\nБу хусусиятлардан келиб чиқиб айтиш мумкинки, хренни коронавирус ва у туфайли организмда кузатиладиган пневмонияни даволашда халқ табобати воситаси сифатида қўллаш мумкин. Лекин беморда клиник белгилар яққол кўринаётган ва тана ҳарорати кўтарилган пайтда ер қалампири самарали ҳисобланмайди ва бу ҳолатда беморга фақат қўшимча тарзда ёрдам бериши мумкин холос.\nДАРВОҚЕ: Олимларнинг фикрига кўра, карам маҳсулоти коронавируснинг янги штаммини ўлдира олади. Боиси ўтказилган тадқиқот натижалари якунида карам кўп истеъмол қилинадиган мамлакатларда коронавирусдан ўлим ҳолатлари камроқ бўлгани кузатилган. Хусусан, Германия ва Жанубий Кореяда инфекциядан ўлим кўрсаткичлари анчайин паст. Тадқиқотчиларнинг таъкидлашича, карам таркибида коронавируснинг оғир кечишига халақит берадиган моддалар мавжуд. Тузланган карам таркибида эса антиоксидантлар мавжуд бўлиб, улар организмни патогенлардан ҳимоя қилади.\nИзоҳ қолдиринг Пневмонияда қандай табиий маҳсулотлар ўпка фаолиятини яхшилайди?Ер қалампири (хрен), Пневмония\n12:29 / 26.11.2020 29.11.2020 8168 0


C.A.T. Science Accelerator стартаплари билан келажакка йўл – Indep\nC.A.T. Science Accelerator стартаплари билан келажакка йўл\nPosted on Yanvar 13, 2021\nИнновацион ривожланиш вазирлиги ҳузуридаги Илғор технологиялар марказида икки йил давомида иқтидорли ёшларнинг табиий фанлар соҳасидаги ғояларини тижоратлаштириш ва ривожлантириш мақсадида C.A.T. Science Accelerator — илмий лойиҳалар стартап-акселератори дастури ўтказиб келинмоқда. Бу йил ҳам ушбу дастурда 100 дан ошиқ ёшлар турли қизиқарли лойиҳалари билан қатнашишди. Улар орасидан ўттизга яқин энг қизиқарли лойиҳалар саралаб олинди. Шулардан атиги 13 та жамоа C.A.T. Science Accelerator финалига ўз илмий стартап лойиҳаларини тақдим этди. Қуйида сизларни қизиқарли лойиҳалари ва омма эътиборини жалб қиладиган тақдимотлари билан қатнашган жамоа ишлари билан таништирамиз.\nҚишлоқ хўжалиги учун ақлли технология\nТошкент ирригация ва қишлоқ хўжалигини механизациялаш муҳандислари институти докторанти Эъзоз Озодов “DefuseIt” лойиҳаси (масофавий бошқарув ёрдамида қишлоқ хўжалигида суғориш сувларини тозалаш учун фильтрлар) билан қатнашди.\n– Бизнинг лойиҳамиз сув тозалаш тизимларида қўлланилади. Талабаликнинг илк йилларида курсдошларимиз билан шаҳар чеккасидаги туман ва қишлоқларга борганмиз. У ерда истиқомат қилаётган аҳоли учун сув нафақат ичимлик, балки ҳаёт учун муҳим ресурслардан бири ҳисобланар экан. Уларнинг йиллик даромади, асосан, сувга боғлиқ экан. Афсуски, сув ҳажми ва шўрлаганлик даражаси юқори бўлганлиги сабабли қишлоқ хўжалиги соҳаларида қўллашга яроқсиз бўлиб қолмоқда. Шундан сўнг биз ушбу муаммоларга ечим топиш мақсадида изланишлар олиб бордик ва мана шу технологияни яратишга муваффақ бўлдик.\nУскуна масофадан туриб бошқарилади ва ўзи қарор қабул қилиш тизимига эга. Бу дегани фермер уйда ўтирган ҳолда оддийгина смс хабар орқали суғориш жараёнини бошқариши мумкин. Биламизки, пахта йиғим-терим мавсумида кечки суғориш ишлари олиб борилади. Бу эса жуда ҳам машаққатли меҳнат. Мазкур ускуна ана шундай пайтларда жуда қўл келади.\nУскунамиз ҳозирги кунга қадар техник тажрибалардан ўтди. Биринчи сотувни амалга оширишга ҳам эришдик. Институтимизда ушбу технологияни янада ривожлантириш ва қишлоқ хўжалигига кенг татбиқ этиш йўлида саъй-ҳаракатлар қилинмоқда. Қувонарлиси шундаки, олийгоҳимизда мазкур лойиҳамиз учун алоҳида лаборатория ҳам мавжуд.\nУскуна, биринчи навбатда, сувнинг тузланганлик даражасини манбанинг ўзида аниқлайди. Сўнг дистилланган сув даражасига қараб, алгоритм орқали қанча сув миқдори фильтрланиши ва тўғридан-тўғри капсулага тушишини белгилайди. Биз эса уни битта ягона капсулада йиғамиз. 6-синф физикасида “diffusio” аралаштириш тизими бор. Шу орқали бу аралашма кейинчалик суғориш даражасигача олиб борилади. Қай даражада шўрланганлик даражасидан қатъи назар, сув бизнинг тизимимиз унга мос равишдаги тозалаш жараёнини белгилаб бериши мумкин. Diffusio ҳолати бўлганлиги учун лойиҳамизни ҳам шундай номладик.\nЙиллар ўтган сари иқлим ўзгариши, сувларнинг шўрланганлик даражаси, транс-чегаравий муаммолар сабаб ресурслар қисқариши мумкин. Бизнинг мақсадимиз, унинг ўрнини тўлдириб, инсониятнинг бундан азият чекмаслигини таъминлашдир. Шу ўринда интеллектуал технологиялар муаммоларнинг энг катта ечими ҳисобланади.\nИнновацион ривожланиш вазирлиги ва Илғор технология маркази бизга бу борада катта кўмак беришди. Чет эллик менторлар ва улар томонидан ўтказилган тренинглар биз учун катта тажриба мактаби бўлди. Лойиҳамизни амалга оширишда Илғор технологиялари маркази барча технологиялардан кенг миқёсда фойдаланиш имкониятини яратиб берди.\nTumorOnTarget – саратонни даволашнинг самарали усули\nНаманган давлат университети, (PhD) катта ўқитувчиси Шоҳиста Рустамова, TumorOnTarget стартап лойиҳаси муаллифи:\n– Ҳозирги кунда саратон касаллиги энг хавфли касалликлардан бири ҳисобланади. Шулар ичида кўкрак бези саратони дунё миқёсида ўпка саратонидан кейин иккинчи ўринда (2,09 млн ҳолат), ошқозон саратони эса олтинчи ўринда (1,03 млн ҳолат) туради. Кўкрак бези саратони ва ошқозон саратонининг ўсимта маркерларидан бири бўлган HER2/neu нинг гиперэкспрессияси ёки амплификациясининг кучайиши кўкрак бези саратони касаллигининг 15-30 % ва ошқозон саратони касаллигининг 9-15 %ида кузатилади. Онкомаркер миқдори ортиб кетган беморларни даволашда нишон (target) терапияни қўллаш мумкин. Нишон терапия бу – нишон препаратлар ёрдамида даволаш усули бўлиб, бундай препаратлар айнан ўсимта тўқимасигагина таъсир қилади ва уни бартараф этишга ёрдам беради.\nҲозирги кунда республикамизда саратон касаллигига чалинган беморларни даволашда кимётерапия усулидан фойдаланилаётган бир пайтда, нишон терапия ёрдамида даволашни соғлиқни сақлаш амалиётига жорий қилиш бўйича қилинаётган ишлар ўз долзарблиги билан ажралиб туради. Шу туфайли нишон терапияни қўллаш мумкин бўлган беморлар гуруҳини ажратиб олиш учун ПЗР асосида амалга ошириладиган HER2 статусини аниқлаш усулини ишлаб чиқдик. Мазкур онкомаркерни аниқлаш ҳозирги кунда фақатгина Республика онкология марказида иммуногистокимё усули ёрдамида амалга оширилади. Бу бутун республикадаги нишон терапияни қўллаш мумкин бўлган беморлар гуруҳини ажратиб олиш учун етарли эмас. Шунингдек, нархи ҳам қиммат. Мазкур муаммони ҳал қилиш йўлида биз томондан ПЗР асосида онкомаркерни аниқлаш учун ишлаб чиқарилаётган усулни соғлиқни сақлаш амалиётига жорий қилиш катта қадамдир. ПЗР асосида онкомаркерни аниқлаш усулининг аналоги иммуногистокимёга нисбатан 2 баробар тез ва арзон амалга оширилади. Шунингдек, ПЗР ускунаси бутун республикамизнинг барча вилоятлари клиникаларида мавжудлиги туфайли уни юртимиз миқёсида кенг кўламда йўлга қўйиш имкониятининг мавжудлиги амалиётнинг асосий афзалликлари ҳисобланади.\nҲозирги кунда аксарият давлатларда кўкрак бези саратони ҳолатларида HER2 статусини аниқлаш анъанавий ҳолат бўлиб, нишон терапия ёрдамида даволаш мумкин бўлган беморлар ажратиб олинади. Нишон терапия препаратлар ёрдамида даволанади. Бу улар умрининг сезиларли даражада узайишига, айрим ҳолларда ўсимтанинг буткул ўсишдан тўхташига олиб келиши кузатилмоқда. Ўзбек аёлларининг лоақал 20 % беморларининг умрини узайтиришга оз бўлса ҳам ҳиссамизни қўшиш истаги бизни (илмий раҳбарим ва жамоамиз) шу ишга қўл уришимизга катта туртки бўлди.\n“ЛОГОС” иловаси афазияни тиклашга кўмак беради\nДилбар Расулова, “ЛОГОС” мобил иловаси муаллифи:\n– Бош мияда қон айланишининг ўткир бузилиши инсульт ҳолатига олиб келади. Унинг оқибатида бемор афазияга учраб, нутқи бузилади. Айнан ушбу касалликда нутқни тиклашга ёрдам берувчи ўзбек тилидаги биринчи мультимедияли ЛОГОС мобил иловаси ишга туширилмоқда.\nДастлаб афазия ҳақида тўлиқроқ тўхталсам. Афазия – тўлиқ ёки қисман йўқолган нутқ бузилиши бўлиб, бунга нутқ функцияси учун жавобгар бош мия бўлимларининг зарарланиши сабаб бўлади. Луғавий маънода афазия сўзи “а” – йўқотиш, “фазис” – нутқ маъносини билдиради. Бунда нутқ бузилишлари (нутқи бузилса, бемор ўқиш ва ёзиш қобилиятини ҳам йўқотиши мумкин), когнитив ўзгаришлар, кейинчалик эса оғир тушкунлик, ўриндан тура олмаслик каби аянчли ҳолатлар рўй бериши кузатилади. Миллий инсульт регистри кўрсаткичига кўра, ҳар йили республикамизда 60000 дан кўп инсонларда инсульт ҳолати қайд этилади. Инсультдан кейинги афазияли беморлар нутқини тиклаш ниҳоятда мураккаб ва қийин жараён. Афазиядаги нутқ тикланиши давомийлиги индивидуал бўлиб, бу кўплаб факторларга боғлиқ. Лекин кўпинча нутқ дефекти турғун бўлиб, тикланиши 2 йилдан 6 йилгача вақтни талаб қилади.\nБемор нутқининг бузилиши унинг меҳнат қобилиятига ҳам салбий таъсир қилади. Европа, Америка ва МДҲ давлатларида инсульт ўтказган беморлар реабилитациясига кўпгина мутахассислардан иборат мультидисциплинар жамоаси жалб қилинади (невролог, реаниматолог, логопед, кинезотерапевт, даволовчи жисмоний тарбия инструкторлари ва бошқалар). Афазия-нутқ бузилишлари реабилитацияси қанча эрта бошланса, шунча тезроқ ва яхшироқ тикланиш кузатилади.\nБош мия органик зарарланиши туфайли келиб чиқадиган нутқ бузилишлари билан ўтказиладиган логопедик ишлар идеалдан жуда узоқ. Бундай ёрдамга муҳтож беморлар кўп, бироқ мутахассислар саноқли. Нутқ тикланишига қаршилик қиладиган яна бир фактор – бу беморда ривожланадиган интеллектуал бузилишлар ёки беморнинг даволанишга ишончсизлигидир. Кўпинча тикланган нутқ қобилиятини қайтармаслик ёки беморларнинг ўз камчилигидан уялиши, алоҳида товуш ёки сўз билангина кифояланиши нутқнинг яна йўқолишига олиб келиши мумкин. Бундай ҳолатлар қайтарилмаслиги ёки профилактикаси учун беморларни иложи борича эрта ижтимоий ҳаётга қайтариш, ўрганган кўникмаларини тиклаш ва кундалик ҳаётида мустақил бўлишга ўргатиш зарур.\nЮқоридаги барча ҳолатлардан келиб чиқиб, бемор нутқи реабилитацияси билан нафақат стационар, балки уй шароитида ҳам шуғулланиш учун ЛОГОС – биринчи мультимедияли мобил иловасини яратишга қарор қилдик. Нутқ тикланиш динамикасининг ўтказилган инсульт тури ва оғирлик даражасига боғлиқлиги ўрганилди. Лойиҳамиз 657 та стартап лойиҳалар ичида 27 та энг яхши инновацион лойиҳа сафига қўшилди ва тақдирланди.\nТурли афазияли беморларда мия инсультининг тури ва оғирлик даражасига қараб, касалликнинг ўткир ва тикланиш даврида “ЛОГОС” ўзбек тилидаги мобил илова билан даволаш ишлари олиб борилади. Бу миллий мобил илова республикамизнинг барча вилоят, шаҳар, туман ва қишлоқларидаги инсульт ўтказган афазияли беморлар учун ижобий қўлланма бўла олади. Энг асосийси, инсульт асорати бўлган депрессия, деменция, деградация, социал дезадаптация кўрсаткичлари аҳамиятини камайтиришга хизмат қилади.\nТадқиқот натижаларини татбиқ этиш режалари\nИхтиро қилинган биринчи ўзбек тилидаги – “ЛОГОС” – миллий мобил иловасини мамлакатимизда ўтказиладиган республика, вилоят, шаҳар неврологлар, умумий амалиёт шифокорлари ва логопедлар конференциялари ва семинарларида тақдим этиш режалаштирилган. Олинган тадқиқот натижалари ва ишлаб чиқилган диагностик алгоритмларидан невролог, логопед, афазиологлар ва реабилитологлар кундалик иш жараёнида, Ўзбекистон Республикаси тиббиёт муассасалари ва тиббиёт олийгоҳларининг 5-6-босқич талабалари ва магистрларини ўқитишда фойдаланилади.


Шифокорлик – машаққатли ва шарафли касб. Ҳозирги эпидемиологик шароитда уларнинг елкасидаги масъулият яна ҳам ортган. Бу борада тез тиббий ёрдам ходимларининг ўрни бўлак. Kun.uz мухбири Қўшработ туман тиббиёт бирлашмаси тез тиббий ёрдам бўлими бош шохобчасида бўлиб, тез тиббий ёрдам ходимларининг иш фаолиятидан репортаж тайёрлади.\nИш ҳар доимгидан-да қизғин ва кўпроқ масъулиятни талаб қиляпти. Бу ерга туман бўйича барча чақирувлар келиб тушади ва ҳудудга қараб 10та шохобчага тарқатилади.\nНавбатчи диспетчер чақирув қўнғироқларини қабул қилиб, уни шифокор, ҳамширага йўналтиради. Чақирув бўлмаган вақтда ҳамшира Нилуфар Назаровани суҳбатга чорладик.\n«Иш куним соат 8:00дан 14:00гача давом этади – ҳозир кундузги навбатчиликда 6 соат ишляпман. Тунги смена давомийлиги эса 18 соат. Ҳар ойда навбатчилик вақти алмашади.\nИш кунимиз дори қутисида белгиланган препаратлар борлигини текширишдан бошланади. Дорилар журналида 34 хил дори воситалари бўлади. Шундан сўнг чақирув бўлса, шифокор билан манзилга етиб борамиз. Бир кунда 5-8та чақирувга бораман. Карантин пайтида чақирувлар сони кўпайган. Кекса фуқаролар мавсумий касалликлар бўйича мурожаат қилишмоқда», дейди Нилуфар Сафарова.\nЖараён ҳақида тўлиқ маълумотга эга бўлиш учун навбатчи шифокор, тез тиббий ёрдам бўлими мудири Собир Усмонов ва ҳамшира Нилуфар Сафарова ҳамроҳлигида бир неча чақирувларга бордик. Асосан кекса ёшдаги фуқаролар мурожаати кўпайганини борган чақирувларимиздан ҳам билиб олиш мумкин.\nСобир Усмонов 25 йиллик иш тажрибасига эга, мутахассислиги – реаниматолог. Бир вақтнинг ўзида тиббиёт бирлашмаси тез тиббий ёрдам ва реанимация бўлимида ишлайди. Суҳбатдошимиз карантин даврида иш ҳажми ошгани, бўлаётган чақирувлар тури ва иш фаолиятига оид бошқа маълумотларни айтиб ўтди.\n«Тез тиббий ёрдам бўлимида 2 турдаги чақирувлар: ўта шошилинч ҳолатдаги, кечикиб бўлмайдиган ва сурункали, ўта шошилинч бўлмаганлари ажратилади. Туман бўйича бир кунда ўртача 70-75та чақирувлар бўлади. Карантин даврида чақирувлар сони бироз кўпайди, яъни кунига 75-80та чақирувлар бўляпти.\nПандемия даврида тез тиббий ёрдам ходимларининг масъулияти янада ортган. Биз касаллик билан илк марта тўқнашамиз. Шуни англаган ҳолда, зарур эҳтиёт чораларини кўрамиз. Акс ҳолда, билмаган ҳолда касалликка чалинган бемор билан контакт ўрнатилиши мумкин. Коронавирус касаллиги белгиларига ўхшаш касалликка чалинган беморларга алоҳида эътибор қаратамиз. Ваҳимага тушиб қолган беморлар ҳам бор. Шундай вақтда уларга тўғри тушунтириб, ортиқча қўрқувга берилмасликларини сўраймиз.\nКасб тақозоси билан турли вазиятларга тушамиз. Улардан бири – бемор яқинлари билан бўладиган муносабат. Айрим ҳолларда фуқаролар манзилни тўғри тушунтиришмайди, телефонда қўполлик билан тезроқ етиб келишимизни талаб қилишади. Биз бор имкониятимиз билан биринчи тиббий ёрдамни кўрсатишга ҳаракат қиламиз. Кўрсатилган манзил тўғри тушунтирилмаса, етиб боришимиз ҳам кечикади. Айниқса, кечаси тоғли ҳудудларга чақирувлар бўлса, телефон алоқаси яхши ишламаслиги мумкин. Шунақа ҳолатда ноқулай бўлса ҳам қишлоқдаги хонадонлардан керакли манзилни топиб борамиз. Фуқаролар шунақа вазиятлар бўлишини тўғри тушунишса, ишимиз ҳам анча енгиллашган бўларди», дейди шифокор.\nТез тиббий ёрдамда 5 йилдан бери навбатчи-диспетчер бўлиб ишловчи Абдували Холбоев билан ҳам суҳбатда бўлдик.\n«Бир кунда 80-100тача чақирувлар бўлади. Қабул қилинган чақирувни шифокорларга етказиш учун 3 дақиқа, тез тиббий ёрдам гуруҳининг етиб манзилга етиб боришига эса 15-20 дақиқа кетади. Бундан узоқроққа чўзилиб кетиши ҳам мумкин. Об-ҳаво, вақт (айниқса, кечаси), телефон алоқаси таъсир кўрсатади. Телефон алоқаси ишламай қолган пайтларда ҳудудга бириктирилган тез тиббий ёрдам шохобчалари ходимларига қўнғироқ қиламиз. Улар ўша ердаги ҳар бир фуқарони танийди ва тез тиббий ёрдам манзилга етиб боришига кўмаклашишади», дейди у.\nШохобчада ходимлар 2 сменада навбатчилик асосида фаолият олиб боришади. Кундузги иш вақти эрталаб соат 8дан 17гача, тунги иш вақти эса 17дан эрталаб 8гача давом этади. Кечаси чақирувлар сони кўпаяди.\nШохобчада шифокорлар дам олиши учун махсус хона ҳам ажратилган. Чақирувлардан бўшаган вақтларида ҳордиқ чиқаришлари мумкин, шу ерда тамадди ҳам қилиб олишади.\nАкбар Ёлғошев 7 йилдан бери тез тиббий ёрдам ҳайдовчиси бўлиб ишлайди. У билан қўпол муомалада бўлувчи беморнинг яқинлари ва чақирув жойига кечикиш сабаблари ҳақида гаплашдик.\n«Баъзи ҳолларда бемор яқинлари шифокор ёки ҳамширага қўполлик қилишади. Шунда уларни тинчлантириб, аввал беморга ёрдам бериб, кейин масалани ҳал қиламиз, деймиз. Ҳар қандай вазиятда ҳам оғир-босиқлик билан муносабатга киришишга ҳаракат қилиш лозим.\nҚиш-қировли кунларда тоғли ҳудудларга автомобилда чиқолмаган вақтларимизда гуруҳ билан пиёда боришга тўғри келган. Беморни замбилда кўтариб қайтганмиз», дейди у.\nРепортажни тўлиқ ҳолда юқоридаги видео орқали томоша қилишингиз мумкин.


Мозий гувоҳларини авайлаймиз\nҚозоғистоннинг жануби минг йиллардан буён буюк салтанатлар, илғор тамаддунлар макони бўлган. Буюк Ипак йўлининг Сирдарё бўйидан ўтган шимолий тармоғи Мағрибни Машриқ билан, Шимолни Жануб билан боғлаган.\nКарвонлар Сайрам, Сиғноқ, Ўтрор, Туркистонни Хитойдан Европагача, Ҳиндистондан Россиягача мунтазам боғлаб турган. Ўтмишда йирик мамлакатлар ҳаёт-мамотини белгиловчи ушбу муҳим шаҳарлар учун улкан сиёсий курашлар олиб борилгани, охир-оқибатда уларнинг Қозоқ хонлиги юксалиш нуқталарига айлангани сир эмас.\nБугунги кунда эса ўтмишдаги буюк силсилалар гувоҳлари – мозийдан қолган обидалар сайёҳлар эътиборини тортмоқда. Айниқса, ўрта асрлардан ёдгорлик – Хожа Аҳмад Яссавий мақбараси, қадимий Ўтрор, Қозоқ хонлигининг кўҳна пойтахти – Сиғноқ дунёнинг барча мамлакатларида ном қозонган. Туризм ривожланмоқда. Аммо ушбу истиқболли соҳанинг баравж бўлиши учун тегишли инфратузилмалар барпо этиш, кадрлар тайёрлаш ва ташкилий ишларни амалга ошириш, сайёҳлар эътиборини жалб этадиган манзилларни ободонлаштириш зарур. Бу борада минтақамизда қатор ишлар амалга оширилмоқда.\nБу йўналишда ўтган навбатдаги йиғилишда таниқли меъморлар, жамоат кенгаши аъзолари, давлат бошқаруви идоралари раҳбарлари иштирок этишди. Унда “Эски шаҳар” маданий қатламидаги “Арбат” лойиҳаси, “Ўрдабоши” мемориал тарихий-маданий ҳудудини ободонлаштириш, “Уч бийга ёдгорлик”, “Флагшток”, “Қазиғурт – кема қолган” тарихий-маданий лойиҳаси, жами 8 та иш-режалар мажмуаси таҳлил қилинди.\nЙиғилишда сўзга чиққан Жанубий Қозоғистон вилояти ҳокими Жансейит Туймебаев ўтмиш ёдгорликларини тиклаш ишлари ягона режа асосида, мувофиқлаштирилган ҳолда амалга оширилиши лозимлигига урғу берди.\n– Элбошининг “Келажакка йўлланма: маънавий янгиланиш” дастурий мақоласида кўрсатиб ўтилганидек, Жанубий Қозоғистонга алоҳида эътибор берилмоқда, – деди минтақа раҳбари. – Вилоятимизнинг сайёҳларни жалб этувчи ўзига хос қиёфаси бўлиши даркор. Ҳар бир обидада қозоқ халқининг нафаси сезилиши керак. Тарихий ёдгорликлар бизда кўп, биз бу бойлигимизни тарихий қиёфасини бузмаган ҳолда тартибга келтириб, тақдим этишимиз зарур.\nЙиғилганларга бўлажак тадбирлар тартиби, қуриладиган иншоотларнинг макетлари тақдим этилди. “Кенгашли тўй тарқамайди” – мутахассислар бўлажак қурилишларнинг қатор жиҳатлари юзасидан фикр билдирдилар.\nТуркистон шаҳрига ўтган йиллар мобайнида ташриф буюрган сайёҳлар сони 1 миллион нафардан ошди. Уларга кўрсатилган хизматлар ва сотилаётган маҳсулотдан тушган маблағ қадимий пойтахт бюджетининг катта қисмини ташкил этади. Аммо ҳали имкониятлар катта. Бошқа мамлакатлар билан таққосласак – нотинч бўлиб қолган Туркиядаги Истамбул шаҳрига йилига 20 миллион нафар сайёҳ ташриф буюради. Жаҳоннинг кўп мамлакатлари билан виза режими мавжуд Ўзбекистоннинг Самарқандида сайёҳлардан тушган маблағ пахтадан олинган даромаддан 10 баравар кўп. Шу боис ҳам тинчлик-осойишталик ҳукм сураётган 70га яқин мамлакатдан визасиз кириш имкони яратилган Қозоғистоннинг саъй-ҳаракатлар оқибатида жаҳоннинг энг меҳмонкутар давлатларидан бирига айланишига шубҳа йўқ.\n“Жанубий Қозоғистон” мухбири, 2017-12-11, 18:43 150


ЧАРОС – "Sharq yulduzi" – "Звезда Востока"\nЭрта тонг эди. Эндигина кўтарилган офтобнинг илиқ нурлари деразаларга тушиб, уйларни ёрита бошлаган эди. Ишга вақтлироқ бориш, тўғрироғи, олтин куз ҳавосидан тўйиб нафас олиш иштиёқида уйдан чиқдим. Бироз этни жунжитадиган шабада эсарди. Кечаси ёмғир ёғиб ўтибди шекилли, асфальт йўлка нам.\n– Нима еяпсан, ошна! – дедим ёнига яқинлашиб.\n– Узум, – деди бола қалпоқ остидан кўзларини менга тикиб. Кейин қўйнидан бир нима олди. Бу – етилиб турган катта бир бош қора чарос эди. – Олинг.\n– Олинг, – деди бола яна. Лекин ўзи жавобимни кутмасдан бир ғужум узумни оғзига ташлади-ю, бир-икки карсиллатиб ютиб юборди.\nТамшаниб қўйдим. Йўлга тушдим. Аммо, йўлнинг ярмига етганимда боланинг қўлидаги чаросдан, шунақа етилган тим қора чаросдан бирам егим келиб кетди! Қани энди бир боши бўлса-ю, худди шу боладек карс-курс сувини сачратиб есанг?!\nКитоб-дафтарларни кичик болалардан бериб юбориб, пойлай бошладик. Кўчада ҳеч ким қолмади. Ҳамма ёқ жим-жит. Секин деворга яқинлашдик-да, битта-битта боққа тушдик. Узум! Оғзимиз очилиб колди. Бир чеккадан узиб кетавердик. Бир қўл билан юлиб қўйнимизга соламиз, бир кўл билан оғзимизга. Бирпасда қўйнимиз тўлиб кетди. Кимдир чўнтакларига, дўпписига ҳам солиб олди. Энди кетамиз деб турган эдик, узокдан:\n– Ҳў-ҳў-ҳўй! Ким бор? – деган овозни эшитиб қолдик-ку!\n– Қўрқма, қўрқма, болам, – деди у майин товуш билан. – Узум керак экан, айтмайсанми, ўзим узиб берардим.\n– Йиғлама, нега йиғлайсан, тентак, – деди у бошимни силаб. – Бир бош олибсанлар, икки бош олибсанлар, нима бўпти? Камайиб қоладими? Қара, бу узумларни! Қанча ахир. Ҳаммага етади. Қани, бу ёққа юр!\n– Тузукми? – деди чол менга қараб ва кулиб қўйди. Кўкрагига тушиб турган қалин оппоқ соқоли силкиниб кетди. – Тузук бўлса, шундан узиб бераман.\n– Мана, болам, ол. Ўртоқларингга ҳам олиб бор.\nМана, шундан бери қанча йил ўтиб кетди. Ҳозир қишлоқ қалай экан? Ўша машҳур узумзор-чи? Бормикан ҳали ҳам? Боғбон чол-чи? Бу хаёллар менга тинчлик бермай қолди.\n– Ошна, – дедим, болалардан биттасини чақириб. – Менга қара, бу узумчи ота шу ердамиканлар ҳозир, билмайсанми?\n– Сиз кимлари бўласиз?\n– Ҳеч кимлари. Ўзим шундай кўрай деб келдим.\n– Узумчи бувам йўқлар. Бултур ўлганлар.\nСесканиб кетдим. Бутун вужудимни титроқ босди. Менга ҳайрон бўлиб тикилиб қолган болаларга эътибор бермай, секин орқамга қайта бошладим. Лекин юролмадим, тўхтаб колдим. Қанча турдим, билмайман, бир маҳал орқамдан:\n– Қани, ҳой болалар! Болалар-ов! – деган овоз эшитилди.\n– Ким бу? – сўрадим ҳалиги боладан боққа ишора қилиб.\n– Узумчи бувамнинг ўғиллари.\nЮрагим ўйнаб кетди. Боғ томонга югурдим. Деворга етганимда чақирмоқчи бўлиб оғиз жуфтладиму, лекин дарров айнадим. Оёғига қизил этик, яктак устидан кўк қийиқ боғлаб олган баланд бўй йигит ишкомлар орасидан битта-битта қадам ташлаб борарди. Унга тикилар эканман, ёшлигимнинг ширин хотираси – узумчи бобони кўргандек бўлиб кетдим.


КОНФУЦИЙ ДАҲОСИ - Ўзбекистон овози газетаси\nБуюк Ипак йўли чорраҳасида\nПрезидентимиз Шавкат Мирзиёев бундан икки йил олдин шаҳримизга ташриф буюрганида Самарқандда буюк хитой донишманди, Осмоности ўлкасининг биринчи профессионал педагоги Конфуций билан боғлиқ ёдгорлик мажмуасини яратиш ва унга ҳамоҳанг тарзда халқаро таълим дастурлари марказини бунёд этиш юзасидан топшириқ берган эди. Бу истак амалга ошди. Самарқанд давлат университетининг тўққиз қаватли ўқув-маъмурий биноси халқаро университетлар андозаларига монанд қайта таъмирланди. Бино қошида Конфуций ҳайкали қад ростлади. Мутафаккир сиймоси атрофида яратилган майдонда қадимги чинликлар ҳаётига хос тикланган айвонлар Хитой миллий руҳи ва маданиятини ўзида акс эттириб, мазкур майдонга салобат бағишлаб турибди.\n2019 йил 11 январь куни вилоятимизга ташриф буюрган давлатимиз раҳбари ушбу муҳташам маскан ва Хитой, Жанубий Корея, Япония, Ҳиндистон ва Европа давлатлари университетлари тажрибалари ўрганиладиган халқаро таълим дастурлари маркази билан танишди, масъулларга зарурий кўрсатмалар берди.\nКонфуций ҳайкалининг ўрнатилиши учун айнан Самарқанд шаҳри ва Самарқанд давлат университети майдони бежиз танланган эмас. Жаҳонга машҳур мутафаккирнинг фалсафий-педагогик таълимоти Мовароуннаҳрда дастлаб Самарқандга етиб келганлиги тарихдан маълум. Буюк Ипак йўлининг маркази ва чорраҳаси бўлган, дунё халқлари илми ва маданияти учрашган нуқтада жойлашган кўҳна Самарқанд маданият, иқтисодий муносабатлар ривожланган манзил бўлиши баробарида таълим-тарбия ўчоғи ҳам ҳисобланади.\nСамарқанд антик дунё мутафаккирларининг илғор ғоялари билан бир қаторда маданий-маърифий соҳаларда Конфуцийнинг таълим, жамият қурилиши ва тараққиёти билан боғлиқ қарашлари ҳам ўрганилган. Баралла айтиш керакки, Мирзо Улуғбек (1394-1449) мадрасасида ўқитилган инсон ва жамият, эстетик тарбияга оид таълимотларда Конфуций фалсафаси ҳам маълум маънода ўз аксини топган.\nМаълумки, буддавийлик юртимиз орқали Хитойга кириб борган. Бунда келиб чиқиши самарқандлик бўлган алломаларнинг хизматлари катта бўлган. Улуғ аллома, таржимон ва роҳиб Кан Сенгкуй (милодий 280 йил вафот этган) Хитойда юксак ҳурматга эришган.\nҚадимдан Самарқанд маданият ва маърифат маркази сифатида хитойлик илм истовчиларда қизиқиш уйғотиб келган. Машҳур пилигримм, хитойлик роҳиб, аллома, сайёҳ, файласуф ва таржимон сифатида машҳур бўлган Сюаньцзан (602 — 664 й.й.) Фарғона, Тошкентга саёҳат уюштиришдан ташқари илм олиш мақсадида Самарқандга ҳам ташриф буюрган.\nЎзбекистон — Хитой алоқалари бугунги кунда янги босқичга кўтарилди. 2018 йилда Пекин шаҳрида бўлиб ўтган халқаро ҳамкорлик бўйича «Бир макон, бир йўл» форумида мамлакатларимиз ўртасида келажакдаги истиқболли режалар белгилаб олинди. Буюк Ипак йўлидаги мамлакатлар ўртасида савдо-иқтисодий ҳамкорликни янада ривожлантириш мақсадида ташкил этилган бу лойиҳа Ўзбекистоннинг иқтисодий имкониятларини ривожлантириш ва намойиш этишда муҳим аҳамиятга эга. Самарқанд давлат университети Улуғбек мадрасаси — таълим академиясининг вориси давомчиси сифатида ёш авлодни тарбиялашда, маънавий қадриятларни шакллантиришда Конфуций фалсафасидан ҳам фойдаланиб келмоқда.\nБугунги кунда қатор давлатлар таълим тизимида Конфуций таълимоти катта қизиқиш билан ўрганилмоқда. Самарқандда Конфуций илмий-тадқиқот институти фаолият олиб бормоқда.\nПрезидентимиз ўтган йили Пастдарғом туманида ўтказган видеоселектор йиғилишида «Хитой мўъжизаси»нинг асосчиси Дэн Сяопинни кўпроқ ўқиш ва ўрганишни тавсия қилган эди. Ушбу реформаторнинг 1978 йилда бошлаган ислоҳотлари бугунги кунга қадар давом этиб келмоқда. Юксалиш ва тараққиёти билан бутун дунёни лол қолдираётган Хитойда дастлаб таълим-тарбия жараёнини ислоҳ қилишга, қотиб қолган таълим жараёнини синдиришга ва қўрқмай қайта шакллантиришга бел боғланди. Бунда Конфуций ҳикматларига ҳам суянилди. Донишманднинг бозорни эркин қуйиш билан бирга айни вақтда жамият тизими жиловини ушлаш, адолат тамойилларини биринчи даражага олиб чиқиш каби ўгитлари ислоҳотларга ўз таъсирини ўтказмасдан қолмади. Шу нуқтаи назардан Конфуций таълимоти нафақат Хитой, балки бизнинг таълим жараёнида ҳам ўрганилиши муҳим ва зарурдир.\nСамарқандда Самарқанд давлат университети майдонида Конфуцийга эҳтиром сифатида ёдгорлик ўрнатилиши ва халқаро таълим дастурлари марказининг бунёд этилишини ўзбек ва хитой халқларининг дўстона алоқалари тобора мустаҳкамланиб, кенг миқёсда ривожланиб бораётганлигининг намойишидир. Бу қадим алоқалар Хитой томонидан ҳам эҳтиром ила эътибор билан кутиб олинмоқда. Ўтган йили Шанхай университетида Ўзбекистон ва Хитой ўртасидаги дипломатик муносабатлар ўрнатилганлигининг 25 йиллиги муносабати билан улуғ ўзбек шоири Алишер Навоийнинг ҳайкали очилгани ҳам фикримиз исботидир. Бу дўстона алоқалар йиллар оша янада бардавом ва самарали моҳият касб этишига ишонамиз.


Terabayt Daily: 139 млн смартфон сотган Huawei, Apple’ни кучайтирган iPhone 5S, харид олдидан смартфон қандай текширилади? - Terabayt.Uz\nTerabayt Daily: 139 млн смартфон сотган Huawei, Apple’ни кучайтирган iPhone 5S, харид олдидан смартфон қандай текширилади?\nКуннинг энг муҳим ва қизиқарли хабарлари\n2016 йилдаги энг кўп смартфон сотган 10 та Хитой бренди\nIHS Technology агентлиги 2016 йилда жаҳон бўйлаб энг кўп смартфон сотишга муваффақ бўлган 10 та йири Хитой брендини ўз ичига олган рўйхатни тайёрлади. >> Батафсил\nХарид олдидан смартфонни текшириш (видеоқўлланма)\nЯнги нарса сотиб олаётиб, унинг нуқсонли чиқишини ҳеч ким истамайди, айниқса, смартфон масаласида жиддий қараш керак. Харид олдидан смартфонни тез ва тўғри текшириш усуллари билан таншиамиз. >> Батафсил\nМобил тавсиф: Huawei P9 lite – акасининг муносиб укаси\nHuawei P9 lite ўрта сегментга мансуб смартфон бўлишига қарамай, бир қатор илғор функциялар билан таъминланган. Ҳозирги пайтда ҳамёнбоп ўрта даражадаги смартфонлар бозорида энг оптимал ечим, десак адашмаймиз. Модель сифатли дисплей, тиниқ аудио, яхши коммуникация имкониятлари ва тушунарли интерфейсга эга. Дизайни флагманларга хос тарзда ишланган, корпуснинг асосий қисми металлдан тайёрланган, бу эса қурилмани ташқи таъсирларга чидамли этади. Эргономика жиҳатидан телефонга ҳеч қандай эътироз йўқ – ундан фойдаланиш жуда қулай. >> Батафсил\niPhone, iPad ёки iPod touch’ни Apple ID’дан ажратамиз\nApple техника маҳсулотлари соҳиблари вақт ўтиши билан янги моделдаги қурилмалар харид қилишлари мумкин, бунда эскисини бирор яқинига ҳадя этиш ёки сотиб юбориш зарурати туғилади. Бироқ битта кичик муаммо бор – гаджет ўз эгасининг Apple ID аккаунтига боғланганлиги. Зеро, қурилма бириктирилган Apple ID идентификатори iCloud сервислари билан бевосита боғланган; демак, унинг собиқ соҳибига тегишли контактлар, қайдлар, фотосуратлар ва бошқа шахсий маълумотларга янги эгаси ҳам кира оладиган бўлиб қолади-да. Шу боис iPhone, iPad ёки iPod touch қурилмаларини сотиш ёки бировга совға қилишдан олдин Apple ID аккаунтидан ажратиш – энг мақбул йўлдир. Бунинг қандай амалда оширилишини эса қуйида кўриб чиқамиз. >> Батафсил\nXiaomi вице-президенти Facebook’да виртуал реаллик йўналишини бошқаради\nFacebook асосчиси Марк Цукербергнинг ёзишича, Барра бундан буён Facebook компаниясида виртуал реаллик йўналишини бошқаради. Жумладан, у Oculus Rift гарнитурасини такомиллаштириш ва виртуал реаллик учун зарур дастурий таъминотларни яратиш билан шуғулланади. >> Батафсил\niPhone 5S туфайли Apple`нинг Россия бозоридаги ўрни мустаҳкамланди\nРоссияда ҳозиргача 2013 йилда чиқарилган iPhone 5S оммабопликда бошқа “Олма” гаджетларини ортда қолдирмоқда. > > Батафсил\n#Apple #Apple ID #Facebook #Huawei #iPad #iPhone #iPhone 5 #iPhone 5S #Xiaomi


ҒАВҒО НИМАДАН БОШЛАНДИ? - Ўзбекистон овози газетаси\nҒАВҒО НИМАДАН БОШЛАНДИ?\nБухоролик фуқаро Сабоҳат Асадова тўрт йилдан буён ўзининг поймол бўлган ҳуқуқини тиклаш учун курашиб келмоқда\n1994 йилда эр-хотин — Сабоҳат Асадова ҳамда Шуҳрат Негматов «Сурайёбону» шахсий савдо ва ишлаб чиқариш корхонаси ташкил этиб, шаҳар бозори ҳудудидан чакана савдо билан шуғулланадиган озиқ-овқат дўкони очади. Сабоҳат дўконни юритади, Шуҳрат ҳисобчиликни олиб боради. Фарзандлари Меҳринисо билан Сурайё у пайтда мактабда ўқирди.\nИшлари юришиб кетган оила 2007 йилда ўз фаолиятини кенгайтириш учун бизнес режа асосида ҳокимият рухсати билан олинган ер майдонида маиший хизмат ва савдо мажмуасини қуриб ишга туширади. Ўша йили содир бўлган автоҳалокат туфайли оила бошлиғи Шуҳрат Негматов қаттиқ мия чайқалиши туфайли 2-гуруҳ ногирони бўлиб қолади. Корхона ҳисобчилиги оиланинг бош фарзанди Меҳринисо зиммасига тушади.\nМажмуа ишини юритиш ёлғиз ўзига қолиб кетган Сабоҳат Асадова 2011 йилда чакана савдо фаолиятини вақтинча тўхтатади ва бу ҳақда тегишли банк, солиқ ва бошқа идораларга, савдо-саноат палатасига хат беради. 2014 йилгача Меҳринисо Негматова мажмуа фаолият юритмаётгани ҳақида ҳар ой ҳисобот бериб борган.\nШу орада Бухоро шаҳар бозори қайта қурилиши муносабати билан унинг ҳудудидаги савдо шохобчалари қатори Сабоҳат Асадовага тегишли дўкон ҳам бузиладиган бўлиб қолди. Бузилган дўкондан олинган, иморат пойдевори учун ишлатиладиган 70 дан зиёд цемент блок ва бошқа қурилиш материаллари Сабоҳат Асадова оиласи яшаётган уй рўпарасидаги майдоннинг бир четига йиғиб қўйилди...\n2014 йилнинг 6 октябрида Бухоро шаҳар прокуратураси ходими Амрулло Мақсудов (бегона эмас, холасининг куёви!) Меҳринисо Негматованинг қўл телефонига қўнғироқ қилиб, иморат қурмоқчилигини, уларга тегишли бетон пойдевордан бир қисмини бериб туришларини сўради. Меҳринисо цемент пойдевор насияга берилмаслигини, нақд пулга сотилишини айтди. Прокуратура ходими қурилиш материалини бепул олиб кетишни мўлжаллаган шекилли, бундан аччиғи чиқади, Меҳринисога: «Бундан буён дўконингда қандай ишлашингни кўраман», — деган мазмунда пўписа қилади...\n— Ҳаммаси ана шундан кейин бошланди, — дейди Сабоҳат Асадова.\nХонадон соҳиби, эри Шуҳрат Негматовнинг хаёли паришонлиги сабабли Сабоҳат Асадова савдо мажмуаси калитини уйда қолдирмай, ўзи билан олиб юрарди. 2014 йилнинг 13 октябрь куни сафарга кетаётиб, калитни уйда қолдиради. Калитга кўзи тушган эри — Шуҳрат Негматовда савдо мажмуасига бориш фикри пайдо бўлади. Калитни олиб, савдо мажмуасига боради, ҳеч қаерда ишламайдиган, баъзан Шуҳрат Негматов билан улфатчилик қилиб турадиган Ванир Харисов бир шиша ароқ кўтариб пайдо бўлади. «Бугун Сабоҳатнинг туғилган куни, ювмаймизми?», — дейди. Улар шишани очиб, бир қултумдан ичишади. Шу пайт Шоҳиста Маъмурова деган аёл дўконга кириб келиб, шу ароқни унга сотишларини илтимос қилиб туриб олади. Бири хаёли паришон, иккинчиси бекорчи бўлган бу икки эркак оғзи очилган ароқни унга сотишади. Аёл чиқиб кетиши билан мажмуага Бухоро шаҳар давлат солиқ инспекцияси ходимлари — Муҳаммад Аслонов, Маъруф Яҳёев, Феруз Баҳриддинов, Назим Абдуллаевлар келиб, «Харидорга ароқ сотиб, патта бермади», деган мазмунда Шуҳрат Негматов номига далолатнома тузиб, расмийлаштиришади. Сабоҳат Асадова сафарда бўлгани учун Муҳаммад Аслонов Меҳринисо Негматовага қўнғироқ қилади ва у келгач, дўкондаги маҳсулотларни тегишли тартибда ҳужжатлаштириб, вақтинча сақлаш учун Бухоро шаҳридаги «Баракоти падарон» хусусий корхонасига қарашли савдо шохобчасига топширмоқчи бўлади.\nМеҳринисо корхона раҳбари, яъни онаси сафарда экани, у келганидан кейин қолдиқ товарларни унинг рухсати билан олишлари мумкинлигини айтиб, солиқчилар йўлини тўсади. Муҳаммад Аслонов эса шаҳар ИИБга қўнғироқ қилиб, улардан ўзи текшириш ўтказаётган мажмуада жамоат тартибини сақлаш тўғрисида ёрдам сўрайди. Чақирув асосида дўконга келган ИИБ ходимлари — Субҳон Шокиров, Элёр Эгамбердиев, Жамол Сайлиев, Сардор Шерназаров, Бекзод Жумаев «ДСИ ходимлари хизмат вазифасини бажараётганида, Меҳринисо Негматова уларга қаршилик кўрсатди», деган мазмунда далолатнома тузади, унга милиция ходимлари ҳамда солиқчилар томонидан таклиф этилган икки нафар гувоҳ ҳам имзо чекади.\nЎша куни кеч соат 20:00 ларда Сабоҳат Асадова мажмуага келиб, Бухоро шаҳар ДСИ томонидан текшириш учун берилган ҳужжатларни кўриб: «Шу қолдиқ маҳсулотлар керак бўлса, рўйхат қилиб олиб кетинглар», — дейди. Ҳужжатлаштирилган маҳсулотлар олиб чиқиб кетилади. Меҳринисо Негматовани ҳам Бухоро шаҳар ички ишлар бошқармаси 1-шаҳар милиция бўлимига олиб бориб, тушунтириш хати олинади ва бўлиб ўтган ҳолатни ҳужжатлаштириб, ўзини қўйиб юборишади.\nБу ҳаракат ким томонидан ташкил этилаётганини гумон қилган она-бола Асадовалар шаҳар прокуратурасига шикоят ёзишади. Улар бу ишлар прокуратура ходими Амрулло Мақсудов томонидан уюштирилмоқда, деган фикрга келишади.\nМеҳринисо Негматовага нисбатан тайёрланган материал маъмурий чора кўриш учун Жиноят ишлари бўйича Бухоро шаҳар судига берилади. Лекин бу иш негадир кўриб чиқилмай, бир ойдан кейин шаҳар прокуратурасига ўтказилиб, она-бола Асадовалар устидан жиноий иш қўзғатилади ва қайтадан тергов ишлари бошланади.\n2015 йилнинг 16 февралида Бухоро шаҳар давлат солиқ инспекцияси томонидан Асадоваларга тегишли мажмуада йўл қўйилган қонунбузарлик ва кўрсатилган камчиликлар бўйича тайёрланган ҳужжатлар Бухоро вилоят хўжалик судига берилади. Хўжалик суди шу ҳужжатлар бўйича «Сурайёбону» шахсий савдо ва ишлаб чиқариш корхонасига 48 миллион сўм жарима солиш, агар тўланмаса, унга тегишли бўлган мол-мулкни мусодара қилиш тўғрисида ҳал қилув қарори чиқаради. Она-бола қариндош-уруғдан қарз кўтариб, тақинчоқларини гаровга қўйиб, 48 миллион сўмни бир бало қилиб тўлайди. Мақсад — корхонани сақлаб қолиш, кейинчалик курашиб, ҳақ эканликларини исботлаш эди.\nАммо бу ҳали ҳолва экан. 2015 йилнинг 19 апрелида (якшанба куни!?) она-болага 20 апрель куни уларнинг ишини кўриб чиқиш ҳақида Жиноят ишлари бўйича Бухоро шаҳар суди томонидан телефонограмма берилади. Лекин бу телефонограмма Асадоваларнинг қўлига етиб келмайди, суд ҳам бўлмайди.\nБироқ 2015 йилнинг 24 апрель куни кечқурун она-бола ўз уйида кечки овқатга ўтирганларида, 3-4 нафар ички ишлар ходимлари «Дамас» автомашинасида келиб, уларни чақиришади ва Бухоро шаҳар ИИБга олиб кетишади. У ерда Сабоҳат Асадовани бир соатлар чамаси ушлаб, қандайдир ҳужжатлар тайёрлашади, кейин уни Бухоро вилоят қамоқхонасига олиб кетишади.\nМеҳринисо Негматова эса ички ишлар ходимлари хизмат вазифасини бажараётган пайтида уларга қаршилик кўрсатгани учун 355 минг сўм жарима тўлаш шарти билан қўйиб юборилади, Сабоҳат Асадова эса 1 майгача — бир ҳафта мобайнида қамоқхонада ушлаб турилади. Шундан кейин судья Шуҳрат Тўхтаев раислигида ўтказилган судда Сабоҳат Асадовага дўконда муддати ўтган маҳсулотларни харидорга ўтказиш мақсадида сақлаб тургани учун 11 миллион сўм жарима тўлаш жазоси тайинланади, Меҳринисо Негматовага ДСИ ва ИИБ ходимларини ҳақорат қилгани ва безорилиги учун Жиноят Кодексининг тегишли моддалари қўлланилади, унга нисбатан чиқарилган ажримда амнистия билан жазодан озод қилинади.\nБу жазодан норози бўлган она-бола аппеляция тартибида шикоят хати ёзишни давом эттиришади. 2015 йилнинг 3 июнида Жиноят ишлари бўйича Бухоро шаҳар судида бу иш қайта кўриб чиқилиб, судья Шуҳрат Тўхтаев томонидан Сабоҳат Асадовага нисбатан чиқарилган ҳукм бекор қилинди, Меҳринисо Негматовага нисбатан чиқарилган ажрим эса ўз кучида қолдирилди.\nАпелляция тартибида ёзилган шикоят бўйича бу иш Жиноят ишлари бўйича бир қатор туман, вилоят судларида қайта-қайта кўриб чиқилди. Натижада Сабоҳат Асадовага нисбатан белгиланган 11 миллион сўм жарима аввал 2 миллион сўмга, кейин эса бир миллион сўмдан сал ошиқроқ миқдорга туширилди.\n2016 йилнинг 15 февралида Жиноят ишлари бўйича Бухоро шаҳар суди раиси Шомурод Эргашев бошчилигида кўриб чиқилган ишда 2014 йил 13 октябрь куни Бухоро шаҳар солиқ инспекцияси ходимлари томонидан «Сурайёбону» шахсий савдо ва ишлаб чиқариш корхонасида ўтказилган қисқа муддатли текширув асоссиз бўлгани ва ҳужжатлар сохталаштирилгани сабабли Сабоҳат Асадовага қўйилган айблар ноқонуний деб топилди ва унга нисбатан 2015 йилда Бухоро вилоят хўжалик суди томонидан қўлланилган Жиноят кодексининг шу ишга тааллуқли 140-моддаси «а» банди, 186-моддасининг 1-қисмини бекор қилиш тўғрисида ҳукм чиқарилди. Унга кўра, Сабоҳат Асадова томонидан давлат фойдасига ундирилган 48 миллион сўм миқдоридаги пул энди корхона эгасига қайтарилиши керак эди. Лекин орадан икки йил ўтса ҳамки, ҳали ҳанузгача Сабоҳат Асадова хўжалик суди томонидан тўлашга мажбур қилинган 48 миллион сўм жарима пулини қайтариб олгани йўқ...\n2017 йил 3 августда Жиноят ишлари бўйича Қашқадарё вилоят судининг уч нафар судьяси томонидан икки кун мобайнида Сабоҳат Асадова ва унинг қизига нисбатан очилган 16 томлик «жиноий иш» ўрганилиб, гувоҳлар сўроқ қилиниб, уч йил давомида суд-ҳуқуқ идоралари томонидан қўйилган барча айблар ва чиқарилган ажримлар бекор қилинди, лекин уларнинг судланганлик ҳолати шундайлигича қолдирилди. Бундан норози бўлган она-бола шикоят хати ёзишда давом этди. 2017 йилнинг ноябрида бу иш Олий суд томонидан кўриб чиқилди ва Жиноят ишлари бўйича Қашқадарё вилоят судининг қарори ўз кучида қолди...\nНиҳоят, 2018 йилнинг 17 февралида Бухоро вилоят прокурорининг биринчи ўринбосари Д.Файзиев имзоси билан Сабоҳат Асадова ва қизи Меҳринисо Негматовага ЖИБ Қашқадарё вилоят суди аппеляция судлов ҳайъатининг ажримини бекор қилиб, жиноят ишини тугатиш ҳамда уларга нисбатан оқлов ҳукми чиқариш ҳақида Ўзбекистон Республикаси Олий судига назорат тартибида протест келтириш масаласини кўриб чиқиш юзасидан Республика Бош прокуратурасига тақдимнома киритилгани ҳақида хат келди. Ўйлаймизки, Республика Бош прокуратураси, Олий суд албатта бу хусусда ўзининг адолатли, холис хулосасини чиқаради.\nАммо тўрт йил мобайнида адолат истаб, турли идораларга бош урган, сарсон-саргардон бўлган айбсиз айбдорларнинг чеккан азоблари учун ким жавоб беради?! Сабоҳат Асадова эҳтимол текширувчиларга бош эгмай, қаттиқроқ гапиргандир, эҳтимол ўзининг ҳақлигига ишониб, уларнинг юзига тик қарагандир? Эҳтимол, аламидан ортиқча гаплар қилгандир. Аммо бу ғавғо нимадан, кимдан бошланганига эътибор қаратайлик. Иккинчи гуруҳ ногирони, яна таъкидлаймиз, хаёли паришон Шуҳрат Негматов сотувчи эмас-ку, қолаверса, корхонага ҳеч қандай юридик алоқаси йўқ. Яна бир савол кишини ўйлантиради: корхона фаолият юритмаётган бўлса, хусусий бўлса, солиқчилар корхонадаги маҳсулотларни нега зўравонлик билан олиб кетишади? Бунинг устига, дўкондан ароқ маҳсулотлари топилмаган.\nКимнингдир шахсий алами, зўрма-зўраки уюштирилган текширувлар оқибатида одамларга қанча зиён-заҳмат етди, қанчалаб судьяларнинг вақти кетди... Қасддан текшириш ўтказган, сохта ҳужжатлар тайёрлаган, икки фуқарони тўрт йил асосиз азоблаган кишилар қонун олдида жазосини олиши керак эмасми? Бундай ҳолатларнинг айбдорлари тегишли жазони олмаса, ноҳақликлар, адолатсизликлар давом этаверади, қонун бузилаверади.


Ўзбекистон қишлоқ хўжалигини рақамлаштириш нима учун муҳим? – John Deere компанияси тажрибаси ҳақида\nЖорий йил 22 сентябрь куни тармоқ ва ҳудудларда рақамли иқтисодиёт ҳамда электрон ҳукуматни жорий қилиш масалалари бўйича ўтган видеоселектор йиғилишида президент Шавкат Мирзиёев «Тармоқ ва ҳудуд раҳбарлари рақамлаштиришсиз натижа, ривожланиш бўлмаслигини тушуниб етиши шарт. Барча даражадаги раҳбарлар буни ўзига кундалик вазифа сифатида белгилаб, рақамлаштириш соҳасини алифбосидан бошлаб чуқур ўрганиши керак», - дея таъкидлаган эди.\nJohn Deere компанияси қишлоқ хўжалигини рақамлаштириш билан шуғулланувчи жаҳондаги биринчи рақамли компания ҳисобланади. John Deere ўзининг Ўзбекистондаги дилери «Landtech» компанияси ёрдамида Шавкат Мирзиёев ташаббусини қўллаб-қувватлашга, мамлакат қишлоқ хўжалигини рақамлаштиришга ёрдам бериб келмоқда. Шунингдек, ташкилот мамлакатдаги ёш кадрларни қишлоқ хўжалигини рақамлаштириш бўйича ўқитиш дастурларини ҳам амалга оширмоқда.\nЯқинда шундай лойиҳа доирасида Тошкент ирригация ва қишлоқ хўжалигини механизациялаш институтида жаҳондаги илғор John Deere компаниясининг Ўзбекистондаги дилери «Landtech» ҲК МЧЖ мутахассислари билан учрашув бўлиб ўтди.\nJohn Deere компанияси қишлоқ хўжалигига ихтисослашган энг сўнгги моделдаги машиналарни ишлаб чиқармоқда. Компания маҳсулотларидан фойдаланиш билан қишлоқ хўжалигида маҳсулот етиштириш ҳажми ошмоқда, сув тежаш имкони пайдо бўлмоқда.\nМасалан, айни пайтда Сирдарё вилоятидаги Indorama пахтачилик-тўқимачилик кластерининг барча техникалари: трактор, комбайн, пахта териш машиналари, далани ўғитлашга мўлжалланган технологиялари John Deere бренди остидаги технологиялар ҳисобланади. Кластернинг 50 минг гектардан ортиқ ер майдони John Deere технологияларидан фойдаланган ҳолда дала майдонларини рақамли тизим билан таъминлаган.\n«Ўзбекистонда қишлоқ хўжалигини рақамлаштириш жуда яхши самара беради. Бунинг билан фермерларда масофадан туриб иш жараёнини бошқариш, ишлатиладиган ўғитларни, кимёвий моддаларни тежаш имкони бўлади.\nБундан ташқари, тракторлар ишини ҳам масофадан туриб бошқариш, вақтни тежаш ва самарадорликни ошириш мумкин. John Deere айнан мана шу нарсани мақсад қилган ва уни амалга оширмоқда», – дея компания ташкил қилаётган ишлар ҳақида гапирди John Deere компанияси расмий дилери, «Landtech» ҲК МЧЖ техник директори Нил Кинси семинарда.\nIndorama пахтачилик-тўқимачилик кластери раҳбари Пол Реганнинг айтишича, айни пайтда кластер далаларида John Deere компанияси технологиялари асосида AMS тизими ишламоқда. Бунда даладаги жараёнларни масофадан туриб кузатиш мумкин бўлади.\n«Бу тизим кўз билан чамалаб иш бажарганга қараганда анча унумли, қолаверса, тизимда ишлайдиган ходимларни тайёрлаш учун кўп вақт талаб этилмайди. Ишчилар жараённи яхшилаб ўрганиб олиши билан унга тезда мослашиб кетади», – дея маълумот берди Пол Реган.\nУниверситет декани, техника фанлари номзоди Қодиржон Шоавазов Ўзбекистонда ташкил қилинган кластерларда юқори ҳосил олиш, маҳсулотни охирги истеъмолчига қадар ҳам сифатли тарзда етказиш, бунинг учун кластерларда энг замонавий технологиялардан фойдаланиш мақсад қилинганини айтиб ўтди.\n«John Deere компанияси технологиялари замонавий ва илғор техникалардан бири ҳисобланади. «Landtech» ҲК МЧЖ мутахассислари томонидан ўтказиладиган семинар ва тренинглар бизнинг талабаларимиз учун зарурдир, чунки улар кластерларнинг бўлажак кадрлари ҳисобланишади. Талабалар юқори технологиялар ҳақида нафақат назарий билимга эга бўлишлари, балки бевосита ишлашни ўрганишлари ва кўникмаларини амалиётда қўллашлари керак», – дейди Қодиржон Шоавазов.


Kazinform халқаро ахборот агентлиги – Қозоғистондаги энг биринчи халқаро даражадаги статусга эга бўлган етакчи давлат ахборот агентлиги.\nKazinform ХАА 100 йилдан зиёд вақт мобайнида сиёсат, иқтисодиёт, таълим, соғлиқни сақлаш, спорт, маданият ва жамият ҳаётининг барча муҳим соҳалари ҳақида ишончли ва тезкор янгилик тарқатувчи ахборот манбаи сифатидаги нуфузини сақлаб келмоқда.\nKazinform ХАА орқали Президент Администрацияси, Парламент, Ҳукумат, маҳаллий ҳокимият органлари, миллий молия ва саноат қурилмалари фаолияти ҳақида расмий ахборот берилади.\nKazinform янгиликларини қозоқ, рус, инглиз, хитой, ўзбек тилларида ўқиш мумкин. Шунингдек, хориждаги ватандошлар учун янгиликлар лотин графикасида ва қозоқ тилининг араб графикасига асосланган ёзувида ҳам тақдим этилади.\nKazinform ХАА бош идораси Қозоғистон пойтахти Нур-Султан шаҳрида жойлашган. Мамлакатнинг барча ҳудудларида ахборот агентлигининг махсус мухбирлари фаолият юритади.Россия, Хитой, Туркия, Европа, Озарбайжон, Ўзбекистон, Қирғизистон ва Иорданияда ҳам махсус мухбирлари бор. Бугунги кунда Kazinform ХАА фойдаланувчилари географияси жаҳоннинг барча мамлакатларини қамраб олган.\nЖамият («Қозоғистон Республикаси Президентининг телерадиокомпанияси» Нотижорий Акциядорлик Жамияти) ўз фаолиятида Қозоғистон Республикаси Конституциясига, Қозоғистон Республикасининг амалдаги қонунчилигига, шунингдек Жамият Низомига амал қилади.\nЖамият қуйидаги асосий фаолият турларини амалга оширади:\n1) видео, аудио, кино ва фото ҳужжатларни яратиш, тўплаш, қайта ишлаш, шунингдек уларни қайта тиклаш ва тизимлаштириш;\n2) Қозоғистон Республикаси Президентининг, Қозоғистон Республикаси Биринчи Президенти – Елбасынинг шахсий архиви ва Қозоғистон Давлат архиви учун видео, аудио, кинофилмлар фондини яратиш;\n3) видеофилмлар ва телерадио дастурлар ишлаб чиқариш ва тарқатиш;\n4) жамият мақсадларига зид бўлмаган ахборот хизматларини кўрсатиш;\n5) Қозоғистон Республикасининг давлат сиёсатини қўллаб-қувватлаш доирасида, шу жумладан, интернет тармоғида, мамлакатнинг сиёсий, иқтисодий ва маданий ҳаёти тўғрисидаги маълумотларни тезкор тарқатиш, шунингдек, ахборот ва публицистик ишларни, шу жумладан Интернет тармоғини амалга ошириш; Қозоғистон Республикасининг жаҳон ҳамжамиятида ижобий халқаро имиджини шакллантириш;\n6) Интернет тармоғида реклама майдонини тақдим этиш (сотиш) бўйича хизматлар кўрсатиш;\n7) Маълумотлар базасини бошқариш тизимларидан фойдаланган ҳолда порталлар ва веб-лойиҳаларни алгоритмлаш;\n8) ахборотни бошқариш, Интернет тармоғида давлат электрон ахборот порталларини юритиш ва қўллаб-қувватлаш;\n9) ахборотни қайта ишлашнинг инновацион воситаларидан фойдаланган ҳолда Интернет тармоғида маълумотларни жойлаштириш ва қайта ишлаш хизматларини кўрсатиш; (Kazinform)\n10) Қозоғистон Республикаси ва бошқа давлатлар ҳудудида телевидение ва радиоэшиттиришни ташкил этиш;\n11) ўз кўчмас мулкини ижарага бериш ва бошқариш;\n12) реклама маҳсулотларини ишлаб чиқариш ва уларни телевидение ва радио орқали тарқатиш;\n13) телевидение ва радиодастурларни тайёрлаш, овоз бериш, ададлаш;\n14) дастурлар, кино, аудио, видео ва бошқа маҳсулотларни ишлаб чиқариш ва муомалага чиқариш (харид қилиш - сотиш, айрбошлаш, прокат ва ҳ.к.);\n15) видео, аудио маҳсулотларга ва бошқа интеллектуал мулкка муаллифлик ҳуқуқи ва турдош ҳуқуқларни сотиб олиш;\n16) Қозоғистон Республикасида ва ундан ташқарида телевидение, кино, аудио ва видео маҳсулотлар ишлаб чиқаришга буюртмаларни жойлаштириш ва бажариш;\n17) телевизион сигналларни ер усти, сунъий йўлдош, кабел, симли, рақамли алоқа каналлари ва релели тармоқлар орқали узатиш ва тарқатиш йўли билан эфирга узатиш;\n18) маҳаллий тармоқлардан фойдаланган ҳолда мавжуд ва янги ер усти, сунъий йўлдош, кабел ва бошқа алоқа тизимларидан фойдаланиш, телекоммуникация хизматлари бундан мустасно;\n19) Қозоғистон Республикаси қонунчилигида тақиқланмаган ахборот ва бошқа хизматлар кўрсатиш;\n20) телерадиоэшиттириш соҳасида дастурий маҳсулотларни ишлаб чиқиш лойиҳаларини ишлаб чиқиш ва амалга ошириш.\nKazinform ХААда тажрибали журналистлар – Қозоғистон Республикаси Президенти мукофоти совриндорлари, халқаро ва минтақавий танловлар ғолиблари, фахрий унвон ва мукофотлар совриндорлари меҳнат қилмоқда.\nХалқаро ҳамкорлик соҳасидаги ахборот\nKazinform ХАА дунё бўйича 50-га яқин ахборот агентликлари, шу жумладан, ТАСС (Россия), ИРНА (Эрон), ANSA (Италия), YONHAP (Корея Республикаси), МОНЦАМЭ (Мўғулистон), Anadolu Agency (Туркия), Kyodo (Япония), MTI / DUNA (Венгрия), ЎзА (Ўзбекистон), FENA (Босния ва Герцеговина), АЗЕРТАДЖ (Озарбайжон), TREND (Озарбайжон), Арменпресс (Арманистон), БелТА (Беларусь), MENA (Миср), Синьхуа (Хитой), ХОВАР (Тожикистон), КАБАР (Қирғиз Республикаси), Татар-информ (Татаристон Республикаси, РФ), Башинформ (Бошқирдистон, РФ), TASR (Словак Республикаси) ва бошқалар билан меморандумлар доирасида ҳамкорлик ўрнатган.\nШунингдек, Kazinform ХАА - OANA (Осиё ва Тинч океани мамлакатлари Ахборот Агентликлари ташкилоти) Халқаро ахборот агентликлари ассоциациясининг, МДҲ иштирокчи-давлатлар миллий ахборот агентликлари ассоциасиясининг (АНИА), Туркий мамлакатлар ахборот агентликлари ташкилотининг (ТКА), «Бир камар, бир йўл» янгиликлар тармоғининг (BRNN) аъзоси.\n1920 йил - биринчи қозоқ янгилик агентлиги - РОСТАнинг Оренбург-Торғай бўлинмаси ташкил этилди.\n1925 йил - агентлик номи ҚазРОСТ деб ўзгартирилди.\n1937 йил - агентлик ҚазТАГ номи билан Қозоқ ССР Министрлар кенгашига берилди.\n1997 йил - ҚазААГ республика ахборот агентлиги номи билан қайта ташкил қилинди.\n2002 йил - ҚазААГ базасида «КАЗИНФОРМ» МК» АЖ ташкил этилди.\n2008 йил - «КАЗИНФОРМ» МК» АЖ «Арна-Медиа» Миллий ахборот холдинги» АЖ таркибига киритилди.\n2013 йил - «Kazinform» Халқаро ахборот агентлиги» МЧЖ ташкил этилди.\n2019 йил - «Kazinform» Халқаро ахборот агентлиги» АЖ ташкил этилди.\n2020 йил - «Kazinform» Халқаро ахборот агентлиги» АЖ таркибига «ҚазКонтент» АЖ киритилиб, қайта ташкил этилди.\n2022 йил - «Kazinform» Халқаро ахборот агентлиги («Қозоғистон Республикаси Президентининг телерадиокомпанияси» НТАЖ таркибига кириш орқали қайта ташкил этилди.\nТурли йилларда Агентликни бошқарган раҳбарлар:\nАркадий Иванович ВЯТИЧ-КИРИЛЛОВ\nЖанай Сейтжанович ОМАРОВ\nДаурен Кенесович ДИЯРОВ\nАсель Дулатовна ТЎЛЕГЕНОВА\nАсқар Қуанишевич УМАРОВ\nЕлдос Бигелдиевич НАШИРАЛИ\n1) Ахборот агентлигининг номи: «Kazinform» Халқаро ахборот агентлиги» - «Kazinform» ХАА\n2) Ахборот агентлиги ёки интернет-нашр мулкдорининг номи: «Қозоғистон Республикаси Президентининг Телерадиокомплекси» нотижорий акциядорлик жамияти\n3) Бош редакторнинг исм-шарифи: Танелбаева Б.С.\n4) Рўйхатга олинганлик тўғрисидаги гувоҳноманинг рақами ва уни гувоҳномани берган идоранинг номи: № KZ80VPY00048059, 2022 йил 15 апрел, Қозоғистон Республикаси Ахборот ва жамиятни ривожлантириш вазирлигининг Ахборот қўмитаси.Дастлабки рўйхатга олинган куни ва рақами: 10.03.1998, 146- ИА\n5) Таҳририятнинг алоқа маълумотдари (почта манзили, телефонлари, электрон манзили): Нур-Султан ш., Ақмешит 3, «Park Line» бизнес маркази


Филиппин ҳукумати ҳозирда тақчил воситага айланган коронавирусга қарши вакцина эвазига Европага минглаб ходимларини ишга жўнатмоқчи. Филиппинга 70 млн катта ёшли аҳоли учун вакцина зарур, бунинг учун ҳукумат 148 млн доза вакцинани захиралаб қўймоқчи.\nФилиппин Британия ва Германияга коронавирусга қарши вакцина эвазига бир неча минг тиббий ходимини, жумладан биринчи навбатда ҳамшираларни ишга жўнатмоқчи. Бу ҳақда Филиппин меҳнат вазирлиги вакилига таяниб Reuters ахборот агентлиги хабар берди.\nХозирда Филиппинда йилига кўпи билан 5000 кишига хорижга чиқиб тиббий ходим сифатида ишлашга рухсат берилган. Вазирликда таькидланишича, ҳукумат вакциналарнинг бепул етказилиши эвазига бу чекловни олиб ташлашга тайёр.\nШунингдек жорий ҳафтада Филиппинга Хитойдан бепул вакцинанинг илк партиялари келиши кутилмоқда.\nБироқ Филиппин ҳукуматининг Европага ўз тиббий ходимларини жўнатиш таклифи мамлакат тиббий ходимлари орасида хушланмаяпти.\n“Ҳукумат ҳамширалар ва соғлиқни сақлаш ходимларига қандайдир хомашё ёки экспорт маҳсулот сифатида қараётгани жирканч холатдир”, деб айтган Filipinо Nurses United ташкилоти раҳбари Жоселино Андамо.\nБироқ Германия ва Британия ҳукумати ҳозирча Филиппиннинг бу таклифига ҳеч қандай муносабат билдирмаган.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ёқтирган тамаддингиз феълингиздан дарак беради!\t15:48, 02 декабрь 2016\tПИСТА ЧАҚАСИЗМИ?\nСизга «пашшадан фил ясаш» ибораси тўғри келади. Чунки кичик муаммоларни ҳам катталаштириб юборадиган одатингиз бор. Устига-устак ваҳимачисиз. Жаҳлингизни жиловлашни ўргансангиз, асабингиз ҳам таранглашмайди.\nЁНҒОҚЛАРНИ ЁҚТИРАСИЗМИ? Кўзлаган мақсадингиз йўлида ҳар қандай тўсиқни енгиб ўтоласиз. Аммо баъзи пайтлари қатъийятсизлик кайфияти юзага келади. Режаларингизни аниқлаштириб, сўнг амалга оширишга киришсангиз, марра сизники!\nЧИПС, ТУЗЛИ ПЕЧЕНЬЕЛАР\nЖуда ғайратлисиз. Бир суткалик уйқингиздан воз кечасиз-у, аммо зиммангизга юклатилган вазифани айтилган муддатда бажарасиз. Шунга ҳам атрофингиздагиларнинг ишончини қозонгансиз. ҳаммаси яхшику-я, бироқ соғлиғингизни ҳам унутиб қўйманг-да.\nШИРИНЛИКЛАРГА НИМА ДЕЙСИЗ? Киришимли инсонсиз. Нотаниш давраларда ҳам ўзингиз учун суҳбатдош тополасиз. Ташқи тарафлама мулойим кўринганингиз билан аслингизни билиб бўлмайди. Шу боис ҳам гоҳо атрофингиздагиларни эсанкиратиб қўясиз.\nЙОГУРТЛАР ДЕНГ.... Ўз нуқтаи назаридан бошқаси билан ҳисоблашмайдиганлар тоифасидансиз. Феълингиздаги ўжарлик ўзингизга ҳам панд беради. Аммо уни тан олишни истамайсиз. «Отдан тушса ҳам эгардан тушмайди» қабилида иш тутманг-да, ўз устингизда изланинг. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #SUGDIYONA


04:33 / 25.11.2018 | Гулихон | 3379\nАссалому алайкум! Аллоҳ илмингизни зиёда қилсин. Излаш ҳизматидан қайнона қайнотага хизмат ҳақида жудаям кўп маълумотлар олдим. Лекин, мени қизиқтирган савол шундан иборатки, узр олдиндан сўрамоқчиман, чунки кўп ёзиб сизни вақтингизни олишим мумкин, келин бўлиб тушганимга 10 йилдан ошди, Алҳамдулиллаҳ 3 фарзандни ота-онаси бўлдик, биламан, бугун қайнота қайнона хизматини қилсам, эртага менга ҳам келинларим орқали қайтади, ин шаа Аллоҳ. Қайнонам жудаям ўткир тилли, характерли, бенамоз, миннатчи инсон, лекин ёмон ҳам демайман, яхшиликлари ҳам бор. Қилган яхшиликларини миннат қилиб ювиб юборадилар. Ҳозирги кунда жудаям бошқаларнинг келинлари билан солиштириш кучайган, олдин ҳам бўларди, лекин бунчалик эмас. Солиштираётган келинларининг шароити жудаям яхши, кир машиналари, мультиваркалари, тагида машиналари бор. Бизнинг уйда бундай шароит ҳали қилинмаган, кирларни қўлда, торгина бетон ҳаммомда юваман. Улар эса: "ҳаммани келини қайнота қайнонасини постелигача ечиб ювиб беришар экан, сиз шуниям қилмайсиз! Ҳамма келинини мақтайди, ман ичимдан зир кетиб эшитиб ўтираман, жонимга тегиб кетдингиз! 10 йилдан бери қийналиб кетдим сиз билан!....ана рўзғорини бўлак қилгинде, чиқиб кетгин! Онангга ўхшаб ўзинг ўтирасан болларинг билан, шуни ҳохлаётган бўлсанг!...." дейдилар, хўжайиним: мани рози қилишни истасанг ота онамни кўнглига қарагин, дейдилар. Ман ичимга ютаман, майли, деб ҳаракат қиламан. Лекин қайнонамлар учун иложи бўлса намоз ўқимасам, фақат хизматларини қилсам, тинмасам, пешинда ухлмасам(шундоғам ухламайман, зирқираб тураман ҳозир гап эшитиб қоламан, деб). Қанча эгилсам, устимга чиқиб миниб оладилар, сағал қаддимни кўтариб, қадримни ҳимоя қилсам уруш жанжал кўтарадилар. Қайнотам, хўжайиним ёки мен: намоз ўқинг, биринчи намоздан сўралади, десак, сизни ишингиз бўлмасин, гўримга ман кираман, сиз эмас!,- деб бақирадилар. Манга зумрашадек бўлиб ақл ўргатманг, кўчадан келиб!-деб бақирадилар. Кечагинда, шу гапларни гапирганларидан кейин, бизлар ҳам сўраламиз, сизга айтмаганимиз учун, сизга яхшиликни раво кўриб гапиряпман, десам: керак эмас манга сани яхшилигинг! Эртага сандака бўлганимдан кўра, мандака бўлган яхши, ҳали кимга ярлақайди?! дилимда бор, демоқчилар, сан тушасанми жаннатга ёки манми?! Илойим эртага намозингдан сўралгинде, кейин манга гап қайтарганинг учун тилингдан осилгин!- деб бақирдилар. Устозлар илтимос, тўғри тушунинглар, мен фақат ўзимни ҳимоя қилиш учун тушунтириб гапирдим, ёки ойдинлик киритиб қайси ишни нотўғри қилганимни сўраганимга шу гапларни айтдилар. Бунақа ҳолатлар жудаям кўп, 2 та гапни 1таси кесатиқ, жерикиб берадилар, нафақат мени, балки қайнотамларни( улар ногиронлар, лекин ишлайдилар пенсияга чиққан бўлсалар ҳам) ҳам туртикилаб, бақириб, қарғаб, жерикиб берадилар. Фарзандларимгаям ҳудди шунақа муносабат қиладилар, айниқса катта фарзандимни калтаклаб, чимчилаган пайтлари бўлган. Телевизордан, телефондан ортмайдилар, 3-4 та сериалларни кўришни канда қилмайдилар, улардан ташқари кўрсатувлар, киноларни кўриш жону диллари. Уларни ёмон демоқчи эмасман, яхши томонлариям бор, адажонга, невараларига меҳрлари жўшиб кетса яхши гапирадилар, ҳимоя қиладилар, бозорлардан нимадирлар кўтариб келадилар, бориб қолсалар. Гапирсам гап кўп, ичимдагини онамларга айтаман десам, сахарлари бор, келинойимга айтаман десам, эрта индин шу гапларни юзимга солишади... нима қилишгаям ҳайронман... чарчадим, асабларим тамом бўлаяпти. Доимо Аллоҳга таваккул билан яшадим, Алҳамдулиллаҳ. Ҳасбун Аллоҳ ва неъамал вакилни, шунақа пайтларда кўп қайтараман. Кетма кет бунақа ҳолатлар юз бераётганига, ичимни тўхтата олмай сизларга ёздим. Мени эшитиб, вақт ажратганингиз учун раҳмат. жавобини умумийга ёки тўғри келмаса шахсийга жўнатишингизни сўраб қоламан\n- Ва алайкум ассалом! Сиз ҳар бир қилган сабрингиз учун улкан ажр олаётганингизни билсангиз эди. Шу пайтларда ўзингиз, оилангиз ва фарзандарингиз учун кўп хайрли дуоларни қилиб қолинг. Ҳаргиз ёмонликни сўраманг. Аслини олганда қайнонангиз сизга шунча зулмни қилганида сиз мазлума ҳисобланасиз. Мазлумларнинг дуолари мустажоблиги ҳадисларда келган. Сиз бундан фойдаланиб қолинг. Аллоҳ таоло “Аллоҳ сабр қилувчилар билан бирга” деса, Расулуллоҳ соллаллоҳу алайҳи васаллам “Мазлуманинг дуоси мустажоб” десалар сизга яна нима керак?! Бу умр жуда қисқа, уни ғанимат билиб жуда катта нарсаларни сўранг. Арзимас нарса билан ҳолатни қўлдан бой берманг. Айнан ўзизимиз сиз каби ҳолатда ҳаёт кечириб ҳозирги кунда фарзандлари олим, қори, бир неча бор ҳаж ва умраларга борган ҳамма фарзандининг уйларида азиз ва мукаррам бўлган онахонни биламиз. Сизни ҳолингиз у кишининг ҳолларини олдида ҳолва бўлиб қолади. Қанонага қўшимча қайнисингиллар ҳам бўлишган. Мусбат фирклаб дуоларни қилиб қолган экан, мана ҳозир у нарсаларни кўрмагандек, лекин дуоларининг самарасини кўриб турибди. Арзимас нарсаларни сўраб юрманг, Аллоҳнинг фазли чексиз. Валлоҳу аълам!


Qalampir.uz - Қувватлантирувчи ичимлик ичган 56 ёшли эркак микроинсультни бошдан кечирди\nҚувватлантирувчи ичимлик ичган 56 ёшли эркак микроинсультни бошдан кечирди\n20:37, 06.02.2018 Саломатлик\n250 мл ҳажмдаги энергетик таркибидаги кофеин бир финжон қаҳвадаги миқдорга тенг.\nБугунги кунда қувватлантирувчи ичимликлар турлари тобора кўпайиб бормоқда. Бундай ичимликларни истеъмол қилиш Ўзбекистонда ҳам анча оммалашгани сир эмас. Қувват берувчи, тетиклантирувчи каби тавсиф билан сотилаётган ичимликларнинг ҳам ўзига яраша зарарли томонлари талагина. Масалан, Англияда ана шундай ичиликларни ҳаддан зиёд кўп ичган эркак микроинсультни бошидан кечирди.\nҒарбий Йоркширда 56 ёшли эркак 6 соат ичида дунёга машҳур икки энергетик ичимликдан 25 та банка ичиб, миясига қон қуйилди. Шунингдек, 3 марта микроинсультни бошидан кечирди. Бу ҳақда “Metro” нашри хабар берди.\n56 ёшли Ник Митчел караоке-клубда бўлган вақтида 6 соат ичида 25 та қувватлантирувчи ичимликдан ичиб қўйди. Уйига қайтгач, бошида қаттиқ оғриқни ҳис қилди.\nНикни текширишга келган шифокорлар қувватлантирувчи ичимликнинг ҳаддан ошган миқдори туфайли мияга қон қуйилганлигини маълум қилишди.\nНик Митчел яна бир ҳафта давомида ичимлик асоратидан қийналиб юрган. Ана шу 7 кун ичида учинчи марта микроинсультга учраган. Бундан ташқари, 56 ёшли Ник Митчелнинг нутқида ва қадам босишида ҳам муаммолар юзага келган.\nЭндиликда Ник бундай ичимликлар сотувига қарши чиқмоқда. У буни “ўлим ҳолатига олиб келган ичимлик”, деб атади.\nҚувватлантирувчи ичимликлар ишлаб чиқарувчи компаниялар ҳам бу ҳодисага нисбатан ўз муносабатини билдиришди. Уларнинг айтишича, 250 мл ҳажмдаги энергетик таркибида бир финжон қаҳвадаги каби миқдорда кофеин бор. Шу сабаб кунига 5 тадан ортиқ қувватлантирувчи ичимлик ичиш мумкин эмаслигини таъкидлашди.\nТеглар:Энергетик ичимлик Қуватлантирувчи ичимликлар\nШавкат Мирзиёев фармацевтика соҳаси таҳлилига бағишланган йиғилиш ўтказди\nЎзбекистонда энергетик ичимликларни сотишга оид тақиқлар ўрнатилади\n10:25, 14.12.2018 1 679\nЭнергетик ичимликлар рекламасига айрим тақиқлар қўйилди\n19:55, 13.12.2018 3 071\nЎзбекистонда энергетик ичимликлар савдоси ва рекламасига чекловлар қўйилади\n21:55, 07.11.2018 6 187\nЭнергетик ичимликлар кучимизга куч қўшадими ё бизни жарликка етаклайдими?\n20:53, 07.11.2018 10 500\nЭнди энергетик ичимликларга “18+” қоидаси жорий қилинади\n18:37, 17.10.2017 3 148\nОИТСга чалинганларнинг ҳаётини сақлаб қолиш йўли топилди\nРевматизмдан ҳалос бўлиш усуллари ёхуд бу касаллик билан кимлар оғрийди?\nСаратон касаллигига сабаб бўлувчи яна бир ҳолат аниқланди


“Кўмир қироли” Н. Мўтуев устидан бошланажак маҳкама Қирғизистонда янги сиёсий жанжални юзага келтириши мумкин - Фарғона.Ру ахборот агентлиги\n00:41 msk, 14 Июль 2020\n28.11.2006 14:57 msk\nСуратда: Н.Мўтуев ўз тарафдорлари билан\n“Кўмир қироли” Нурлан Мўтуевни Қирғизистон бош вазири Феликс Қуловни обрўсизлантиришдан бош тортганидан сўнг ҳисбга олганлар. Бу ҳақда бугун “24.kg” ахборот агентлигида бўлиб ўтган матбуот анжумани чоғида “жумғаллик сардор”нинг адвокатларидан бири Ж. Шакиров маълум қилди. Қаракече кўмир конини эгаллаб олишда ҳамда кўплаб ноқонуний ҳатти-ҳаракатларда айбланаётган сиёсатчи ва тадбиркор устидан бошланажак маҳкама, маҳаллий кузатувчиларга кўра, Қирғизистонда янги сиёсий жанжални юзага келтириши мумкин.\n“Жўўмарт” Халқ-Ватанпарварлик Ҳаракати раҳбари, Қирғизистондаги “март инқилоби” фаолларидан бири Нурлан Мўтуевнинг номи мамлакат фуқароларига яхши таниш. Мамлакат президенти А. Ақаев истеъфосига сабаб бўлган барчага маълум воқеалардан сўнг Нурлан Мўтуев тарафдорлари Қирғизистоннинг Норин вилоятига қарашли Жумғал туманидаги Қаракече кўмир конини эгаллаб олгандилар.\nҚаракечеда жойлашган бошқа корхоналар ишчилари Нурлан Мўтуев сафдошлари босими остида конни ташлаб кетишга мажбур бўлгандилар. Мўтуев тўдаси фаолияти натижасида мамлакат иқтисодиётига, тахминий ҳисоб-китобларга кўра, 20 миллион сўмга яқин (тақрибан $515000) зарар етказилган. Н. Мўтуев раҳбарлигида коннинг барча мутахассислари қувиб юборилганлар, бу ердаги техниканинг катта қисми сотиб юборилган ёки бузилган.\nТуман, вилоят раҳбари, милиция ва прокуратура раҳбарияти тимсолидаги маҳаллий ҳокимият ноқонуний кўмир қазиб олинишини маън қилиш у ёқда турсин, Н. Мўтуевга солиқ ва ижтимоий тўловларни ҳам тўлатолмаганлар. Марказий ҳокимият ҳам “кўмир қироли”га қарши куч ишлатишга ботинмаган. Бу мамлакат фуқаролари ва халқаро кузатувчилар таажжубига сабаб бўлганди.\nОдамлар орасида Нурлан Мўтуевнинг “юқори лавозимли ҳомийлари” борлиги, уларнинг индамай қараб туришисиз эса Н. Мўтуев бунақа ноқонуний ҳатти-ҳаракатларга ботинолмаган бўлиши ҳақида сўзлар юрган.\nАдвокат Ж. Шакировга кўра, 2006 йил февралида Нурлан Мўтуевга Қирғизистон президенти Қурмонбек Бакиевнинг яқинларидан бўлган қандайдир шахслар мурожаат қилганлар. Улар Н. Мўтуевга Жумғал туманида “бош вазирни обрўсини тўкадиган” вазият барпо қилишни таклиф этганлар. Агар у рози бўлган тақдирда Жумабек Шакировнинг ҳимоясида бўлган одамга президент ёқлови ёрдамида уч кеча-кундуз ичида Қаракече масаласини ҳал қилиб беришга ваъда қилганлар. Ўша пайтда Нурлан Мўтуевга жиноий жавобгарликка тортилиш хавф сола бошлаганди.\nНурлан Мўтуевга битим тузишни таклиф қилган кишиларнинг фамилияларини унинг адвокатлари сир тутмоқдалар. “Маҳкама жараёни бошлангунича мен бу саволга жавоб бермайман, - дейди Жумабек Шакиров. – Бу ҳақда ҳимоям остидаги киши маҳкама пайтида билдиради. Унинг айтиб беришга арзигулик гаплари талай. Биз эса Ҳукумат уйида нималар бўлаётганини ва тандем ичида муносабатлар қанақа эканини халқ билиши учун ҳозир бу ҳақда айтишга қарор қилдик” (бу ерда 2005 йилдаги март воқеаларидан кейин сиёсий барқарорликни сақлаб қолиш мақсадида тузилган Қулов-Бакиев тандеми назарда тутилаяпти).\nНурлан Мўтуевнинг ўзи эса бир муддат олдин Қаракече ортида давлат раҳбарининг укаси Адилбек Бакиев турганини билдирганди. “Жумғаллик сардор” адвокатлари ўз ҳимоялари остида бўлган кишининг сўзларини бу ҳақда унинг ўзи маҳкамада айтмагунича изоҳлашдан бош тортмоқдалар.


ЎзА - Яқин тарихга бир назар\nЎзбекистон Ёзувчилар уюшмасида серқирра ижодкор Зокир Худойшукурнинг “Тузоқ” номли китоби тақдимоти бўлди.\nУнда адабиётшунос олимлар, ёзувчи-шоирлар, ёш ижодкорлар ва адабиётга ошно талабалар иштирок этди.\n“Тузоқ” замонавий кўринишга эга бўлиб, ундан адибнинг халқона тилда ёзилган “Тузоқ” ва “Оқ ўтовнинг мунгли ўлани” қиссаси, “Қайтар дунё”, “Сўнгги ов”, “SMS севгиси” ва “Кайвони момо чўпчаклари”(туркум) ҳикоялари ўрин олган.\nТадбирни Ўзбекистон Ёзувчилар уюшмаси раиси ўринбосари Ғайрат Мажид олиб борди. Адиб маҳорати, китобнинг тарихий ва бадиий аҳамияти ҳақида илиқ фикрлар билдирилди. Зокир Худойшукурнинг ёзганлари устоз ёзувчи Тоғай Муродни ёдга солиши ва унда халқона достонларимизни эслатадиган бахшиёна оҳанг борлиги таъкидланди.\nБугун адабиётимиз тарихий асарларга муҳтож. Зокир Худойшукур яқин тарихимизга назар солган. Бу йўл давомли бўлишидан нафақат биз, қолаверса, ўзбек адабиёти умидвор. Чунки бу турдаги бадиий асарлар камайиб кетмоқда. Тарихий асар ёзишнинг ўзи бўлмайди. Бунда ижодкор фақат ёзувчигина бўлиб қолмасдан, тарихни яхши биладиган инсон бўлиши кераклиги қайд этилди. Устоз ёзувчи Шукур Холмирзаев барча ижодкорларга ўрнак бўладиган “Ёзувчи қандай ёзиши муҳим эмас, нимани ёзиши муҳим” деганди. “Тузоқ” ўзбек ёзувчиси ёзиши муҳим саналган тарихий мавзудаги асардир.\n– Мадаминбек ҳақида авваллари кўп эшитардим, ўқирдим, аммо у ҳақида асар ёзиш иштиёқи бўлмаган. Унинг қабр тошидаги рафиқаси тилидан айтилган “Туринг бегим, гуноҳларни ювайлик, Босқинчини она юртдан қувайлик!” жумласини ўқиганимдан сўнг, менда у ҳақида қисса ёзиш туйғуси пайдо бўлди. Мадаминбек қўрбошининг аянчли ўлими ҳақида турли маълумотлар учрайди. Бу ҳақида узоқ тортишиш ҳам мумкин. Мен ўз асаримда унинг айнан бу ҳолатда кўнглимга яқин деб билган муқобил вариантини танладим. Ўқувчи эса буни инобатга олади, деган умиддаман. Асар “Тузоқ” дея номланиши ҳам Мадаминбекнинг кучли салоҳиятга эгалиги билан бирга ишонувчан ва содда эканлигига ишора, – деди Зокир Худойшукур.\nТадбир иштирокчиларига “Тузоқ” тўплами совға қилинди.


МАВСУМ ОЛДИДАН УЧРАШУВ | Narpay.uz\nМАВСУМ ОЛДИДАН УЧРАШУВ\nНарпай тумани ҳокими Ботир Жабборов “Нарпай”, “Ноғорахона”, “Аҳиллик” ва “Баркамол” маҳаллалари аҳли билан учрашди. Пахта йиғим-терими олдидан бўлиб ўтган учрашувда Б.Жабборов кейинги йилларда туманда рўй берган ўзгаришлар, айниқса, қишлоқ хўжалиги соҳасида эришилаётган ютуқлар ҳақида тўхталди.\nШу билан бирга йиғим-терим мавсумини уюшқоқлик билан ўтказиш, меҳнат жараёнида гигиена қоидаларига риоя этиш, оралиқ масофани сақлаш лозимлиги ҳамда теримчилар учун яратилаётган шароитлар тўғрисида сўз борди.\nШунингдек мавсум олди учрашуви “Мушкент” ва “Манғит” маҳаллалари фуқаролари билан ҳам ўтказилди. Унда туман ҳокими ўринбосари Абдуқаҳҳор Тожиев терим учун белгиланган пул миқдори, теримчиларга яратиладиган меҳнат шароитлари тўғрисида сўз юритди.


ЮКСАК ИШОНЧНИ АЛБАТТА ОҚЛАЙМИЗ\nУзоқ йиллардан буён халқ таълими соҳасида фаолият кўрсатар эканман, кўплаб шогирдлар етиштирдим. Билим берган ўқувчиларим бугунги кунда халқ хўжалигининг турли соҳаларида самарали меҳнат қилиб келмоқдалар. Уларнинг муваффақиятларини кўриб, ҳамиша фахрланаман, ҳаётда ўз ўрниларини топишларида менинг ҳам ҳиссам борлигини эътироф этганларида эса ниҳоятда ғурурланиб кетаман. Айниқса, Ўқитувчи ва мураббийлар куни арафасида йўқлаб, самимий қутлаганларида шундайин улуғ ва шарафли касбни танлаганлигимдан янада қувонаман.\nПрезидентимиз эътиборлари туфайли биз, ўқитувчилар хизмати қадрланиб, унинг номи тобора улуғланаётганидан барчамиз хурсандмиз. Ахир яқин-яқинларгача турли жамоат ишларига жалб қилиниб, ободонлаштиришдан тортиб, пахта теримигача асосий ишчи кучи сифатида қатнашишга мажбур эдик. Энди эса ҳеч қандай ягана-ю, чопиқ йўқ. Ҳаммамиз асосий эътиборни болаларга чуқур билим ва тарбия бериб, улар келажакда етук инсон бўлиб улғайишларига қаратмоқдамиз. Муҳими, Юртбошимизнинг ғамхўрликлари натижасида иш ҳақларимиз мунтазам ошириб борилмоқда. Бу эса бизни янада фаол хизмат қилишга ундамоқда.\nҲаммамизга маълум, шарқона, хусусан, ўзбек оиласида эркакнинг ўрни алоҳида. Айниқса, ўғил болаларнинг мард ва жасур, ориятли улғайишларида отанинг аҳамияти катта. Тарбиядаги мана шундай ўзига хосликларни инобатга олган ҳолда эркак ўқитувчиларни мактабга қайтаришга алоҳида эътибор қаратилаётганлиги ҳам ниҳоятда ўринли деб биламан. Маошлар йилма-йил оширилиб, педагог меҳнати юксак қадрланар экан, албатта, ўғил болалар ичидан ўқитувчи касбини танлайдиганлар кўпаяди. Бу эса юқорида таъкидлаганимиздек, болалар, айниқса ўғил болалар тарбиясида алоҳида аҳамият касб этиши муқаррар.\nХуллас, бизларга давлатимиз томонидан барча шароитлар яратилиб, ҳурмат ва эътибор кўрсатилаётган, келажак ёшларини ҳар томонлама баркамол авлод сифатида тарбиялашга юксак ишонч билдирилаётган экан, ғамхўрликка муносиб жавоб бериш, ишончни тўла оқлаш йўлида сидқидилдан фаолият кўрсатверамиз.\nКаримахон АББОСХОНОВА, 8-мактаб директори,


"Машъал" кейинги турда Суперлига йўлланмасини нақд қилиши мумкин / CHAMPIONAT.asia\n"Машъал" кейинги турда Суперлига йўлланмасини нақд қилиши мумкин\n22 окт 2019 13:49\nТеглар : Машъал СуперлигаА ПРО-Лига\nА ПРО-лигада куни кеча 25-тур баҳслари бўлиб ўтди.\nБу мавсумда А ПРО-лигада биринчи ўринни олган клуб тўғридан-тўғри Суперлигага чиқади. Иккинчи ўринни банд этган клуб эса Суперлигада 13-ўринни эгаллаган клуб билан плей-офф баҳсида майдонга тушади.\n31 октябрга белгиланган 26-турда "Машъал" биринчи ўрин масаласи ва Суперлига йўлланмасини ўзи учун ижобий ҳал қилиши мумкин. Бунинг учун Ғузорда "Шўртан" билан дуранг ўйналса кифоя. Сабаби очколар тенг келиб қолган тақдирда ҳам "Машъал" "Истиқлол" ва "Шўртан"дан ўзаро ўйинлардаги натижалар бўйича устун бўлади.\nУмуман олганда А ПРО-лигада охирги турлар ажойиб ўйинларга бой бўлиши аниқ. Сабаби 2 ва 6-ўриндаги клублар ўртасидаги очколар фарқи атиги 4тани ташкил этади. Айни пайтда 6-ўриндаги "Нефтчи"да ҳам плей-оффда ўйнаш учун имконият сақланиб турибди.


Дилдора Ниёзова жонли ижрода концерт бермаётгани сабабини изоҳлади\n18:12 / 26.02.2016\nСанъат оламида “Севдим деган мард йигитнинг костюмидан маҳкам тут”, дея қизларга қилган опаларча маслаҳати билан тилга тушган хушовоз хонанда Дилдора Ниёзова 25-, 26-, 27 март кунлари ўтказилиши режалаштирилган концерт дастурига қизғин тайёргарлик кўрмоқда.\nМаълумотларга кўра, 40та қўшиқ орасидан концерт учун 24таси саралаб олинади. Репертуар ранг-баранг бўлиб, турли тиллардаги қўшиқлардан иборат. Дастурда хонанданинг акаси Нодир Ниёзов ва ўғлининг ҳам чиқиши кутилмоқда.\nЖиддий синовга тайёргарлик кўраётган қўшиқчи журналистлар билан мулоқотга ҳам вақт ажратмоқда. “Бекажон” газетаси учун суҳбатда журналист Хусния Пардаеванинг “Ижодингизга 15-16 йил бўлган бўлсаю, ҳалиям фонограммадан жонлига ўта олмаяпсиз”, деган саволига жавоб бераркан, “...жонли куйлаш фақатгина хонандага боғлиқ эмас. Тўсатдан микрафон ўчиб қолиши ёки созандаларда муаммо бўлиши мумкин. Шу пайтда қўшиқ айтаётган хонанданинг диққати чалғийди ва концерт ҳам маромига етмайди”, дея жавоб қайтарди.\nФикр давомида кичик тадбирлару тўйларда вазиятни ўза назорат қила олиши сабабли ҳам жонли куйлашини айтди. У қачонки ўзига 100 фоиз ишониб, барчасини назорат қилсагина, жонли концерт беришини билдирди.\nИнтернетдаги ижтимоий тармоқларда деярли кўринмайсиз, мазмунидаги саволга ижтимоий тармоққа кириб, соатлаб вақт ўтказгандан кўра, мактабга борган ўғлининг саволларига жавоб бериши, дарсларини тайёрлашга кўмаклашиши муҳимлигини таъкидлади.


01 март 2021, Тошкент вақти: 02:42\nЯнги қонун Россияда меҳнат қилаётган марказий-осиёликлар ташвишига яна бирини қўшадиган кўринади.\nЖорий йилда иқтидори тугаётган Россия Давлат Думаси депутатлари мамлакатнинг уй-жой хўжалиги, савдо ва маиший хизмат соҳасида ишлаётган мигрантлардан рус тилини билишни талаб қилувчи қонун лойиҳасини биринчи ўқишда маъқуллади.\nРоссияда фаррошлик, савдогарлик ва хизмат кўрсатиш соҳасида меҳнат қилаётган муҳожирлар эндиликда рус тилини билишлари шарт.\n22 ноябр куни Россия парламенти қабул қилган “Хориж фуқароларининг Россия Федерациясидаги ҳуқуқий ҳолати тўғрисидаги” янги қонун лойиҳасига кўра, мигрантларнинг айрим тоифалари Россияда ишлаш рухсатномасини олишлари учун рус тилидан имтиҳон топширишлари зарур.\nЛекин қонун лойиҳасида 1991 йил 1 сентябргача Совет Иттифоқида рус тилидан сабоқ олганини тасдиқловчи олийгоҳ ёки ўқув юрти томонидан берилган сертификат ёки диплом эгалари бу имтиҳонлардан озод этилиши алоҳида кўрсатиб ўтилган.\nУни Давлат Думаси муҳокамасига киритган Федерал миграция хизмати раҳбари Константин Ромодановский “Дождь” телеканалига берган интервьюсида меҳнат муҳожирлари рус тилидан тест имтиҳонларини топширишларини маълум қилди.\n"Бу сертификатни улар ўз пулларига сотиб олади, бу Россия Федерациясининг бош оғриғи эмас. Энди уй-жой хўжалиги, савдо ва маиший хизмат соҳасида ишга руҳсатнома олаётган мигрант рус тили асосларини билиши тўғрисида сертификатни кўрсатиши шарт. Бу сертификат 2,5 минг рубл атрофида туради",- дейди ФМС бошлиғи.\nРомодановский сертификатлар кейнчалик арзонлашиши мумкинлигини ҳам қўшимча қилди.\nҚонун лойиҳаси ташаббусчилари бундай амалиёт АҚШ, Германия, Австралия, Жанубий Корея ва бошқа қатор мамлакатларда анчадан буён жорий қилинганини таъкидламоқда.\nБироқ Россия расмийлари рўкач қилаётган бу мамлакатларда меҳнат муҳожирларидан маҳаллий тилни билиш талаб қилинмаслиги маълум. Масалан, АҚШ ёки Германияда фақатгина фуқароликни олаётган шахслардан тил асослари бўйича тест олинади ва унинг ҳаражатлари ҳукумат томонидан қопланади. Бундан ташқари бу мамлакатлар ҳукуматлари тилни ўрганиш истагида бўлган муҳожирларга бепул дарсларни тақдим этади.\nМиграция хизмати директорининг сўзларига кўра, меҳнат муҳожирлари учун рус тилидан тестларнинг жорий қилинишига Россияга асосан Марказий Осиё мамлакатларидан келаётган муҳожирларнинг кўпчилиги рус тилини билмаслиги сабаб бўлган.\n"Бугунги кунда 26 ёшгача бўлган ва собиқ иттифоқ даврида рус тилини ўрганмаган Тожикистон, Қирғизистон ва Ўзбекистон фуқаролари мамлакатимизда расман меҳнат қилаётган 9,1 миллион хорижликдан 15 фоизини ташкил қилади,” – дея қўшимча қилди Константин Ромодановский.\nАйтиш жойиз, янги қонунда хориж фуқароларининг мажбурий пенсия суғуртаси амалиёти йўлга қўйилиши ҳам белгиланган. Мутахассислар меҳнат муҳожирларини мажбурий тиббий ва ижтимоий суғурталаш тизимини жорий қилиш масаласи Россия парламентининг кейинги чақириғи муҳокамасига олиб чиқилади, демоқда.\nКраснодар ўлкасидаги “Умид” Ўзбекистонлик ҳамюртлар жамияти раиси Тожиддин Нурматов Озодлик билан суҳбатда Россия ҳукуматининг бу ташаббусини ижобий баҳолади.\n- Бу ҳамма давлатларда қўлланилади. Шунинг учун ҳар бир давлат келаётган ишчилардан давлат тилини билишни талаб қилади. Чунки улар ишлаётганда турли вазиятларга тушади, бири-бири билан мулоқот қилади. Лекин инженер бўлиб ишласа, албатта билиши шарт! Мен тушундимки, Ўзбекистондан келаётганлар ҳаммаси қишлоқдан, рус тилини айниқса ёш йигитлар билмайди. Умуман билмаганлари тахминан 70 фоизни ташкил этади ва улар 20-24 ёшларда. Бу ёшдан катталари бемалол гаплашади,- дейди Тожиддин Нурматов.\nКраснодардаги ўзбеклар уюшмаси раҳбари рус тилини ўрганиш курслари Ўзбекистонда ташкил этилиб, у ерда нафақат тилдан, балки одоб-ахлоқ ва Россия қонунчилигидан ҳам маълумотлар берилиши зарур, деб ҳисоблайди.\nРоссия Миграция хизмати эса турли минтақаларда рус тилини ўргатиш бўйича махсус курсларни ташкил этаётганини айтмоқда. Масалан, 1 ноябр куни Ставропол ўлкасидаги Пятигорск шаҳрида айни курслар иш бошлагани маълум қилинган.\nСанкт-Петербургда таксичилик қиладиган 40 ёшли андижонлик Дилшод Мирзахўжаев Озодлик Радиосига рус депутатлари томонидан қабул қилинаётган қонун маҳаллий амалдорлар учун қўшимча даромад манбайига айланади, деган фикрда.\n- Биринчидан, кераги йўқ: рус тилига буларни ҳеч ким ўргатмайди. Иккинчи сабаби, рус тилини ўрганиш, ўзингиз биласиз, жуда қийин. Бу тил ҳатто инглиз тилидан қийин, 20 ёшдан кейин ўрганиш эса айниқса. Агар қонуний бўлса улар рус тилидан топшира олмайди имтиҳонларни! 2,5 минг пул давлат бюджетига тушади, топшира олмаганлар устига бериб ўртадаги “посредниклар” ни чўнтагига кетгизамиз, коррупцияни кучайтирамиз.Ҳозирнинг ўзида Миграция хизмати билан келишув асосида ўзбеклардан 12,5 – 13 минг атрофида ишга руҳсатномага пул кетяпти. 2 минг яна давлат божи, 500-600 рубл паспорт таржимаси, 2-2,5 минг руб медосмотрга... Жами Санкт-Петербургда 15 минг атрофида бўляпти, Москвада ундан ҳам қиммат. Россияда иш ўринларига квота беришнинг ўзи коррупция механизмини вужудга келтирган: масалан 1,7 миллион квота берилади, мигрантлар сони эса 10 миллионга яқин. Қолганлари автомат равишда 3 ойдан кейин ноқонуний меҳнат муҳожирига айланиб қоляпти,- дейди Дилшод.\nШу билан бирга, Дилшод Мирзахўжаев ўзбек муҳожирлари рус тилини билишлари шарт, деб ҳисоблашини ҳам айтади.\n"Бунинг учун Россия ва Ўзбекистон ўртасида махсус дастур ишлаб чиқилиши ва олий даражада тасдиқланиши керак",- дея давом этади у.\n- Биринчи навбатда Ўзбекистон раҳбариятимиз Россиядаги 3-4 миллион мигрантларни тан олиши керак. Мактаб программаларида ҳафтасига 6 соатдан рус тили қўйилиши керак. Қанча пул кетмасин рус тилини ривожлантириш зарур, чунки биз биринчи навбатда Россия билан савдо ҳамкормиз. Пул, товар борди-келдиси, иқтисодий ва маданий алоқалар нуқтайи назаридан биз Россия билан жуда яқинмиз. Шунинг учун Ўзбекистон рус тилини тан олиши керак, керак бўлса иккинчи давлат тили қилиб тиклаши керак. Бу томондан у Россиядан преференция ҳам олиши мумкин ва шунда келганларга тожикларга ўхшаб проблема бўлмайди. Ўзбекистон эса ўз фуқаросини ҳимоя қилиши учун биринчи ўринда ўз халқини ҳурмат қиладиган қилиши керак,- дея ўз фикрларини билдирди андижонлик Дилшод Мирзахўжаев.\nБугунги кунда Россиянинг Олий ўқув юртларида 160 га яқин рус тилидан имтиҳон олиш имкониятига эга марказлар фаолият юритмоқда. 2010 йил давомида Россияда рус тилидан атиги 3,5 минг киши сертификат олган.


Ҳиндистон баллистик ракета синовини ўтказди\nҲиндистон ҳарбийлари ўрта масофага учувчи Agni III баллистик ракетасини учирди. У Одиша штатидаги ороллардан биридан фазога кўтарилди, деб хабар қилмоқда "Синьхуа" агентлиги. Хабарга қўшимча маълумот тақдим этилмаган.\nAgni тоифасидаги баллистик ракеталар ҳинд ҳарбийларининг бошқарилувчи снарядлар ишлаб чиқиш комплекс дастури доирасида ишлаб чиқилган. Ҳозирда, Ҳиндистон армиясида Agni I (700 кмгача), Agni II (2 минг кмгача), Agni III ва Agni IV (2,5 минг кмдан 3,5 минг кмгача) каби баллистик ракеталар жанговар сафда туради.